title: Valtaporvari

text: Valtaporvarien ryhmä muodostui 1600-luvun alussa kauppaa harjoittavien porvarien keskuudessa. Kaupunkilain säädökset 1618 ja sen tarkennukset 1619 johtivat porvarioikeuden perinnöllisyyden loppumiseen ja uuteen käytäntöön, jonka mukaan porvarisoikeuksia piti anoa ja varsinkin valtaporvariksi pääsy vaikeutui huomattavasti. Valtaporvarin ja tavallisen porvarin välille on vaikea vetää rajaa, sillä vaikka vuoden 1616 tulliluettelossa oli 61 ulkomaankauppaa harjoittanutta porvaria, ei heitä kaikkia voi pitää valtaporvareina.


title: Valtaporvari

text: Valtaporvareiden määrä pysyi melko vakiona koko 1600-luvun, mutta pikkuporvareiden määrä vaihteli huomattavasti. Vuonna 1637 näiden porvariryhmien suhde oli 32/337, vuonna 1661 22/449, vuonna 1675 32/683, vuonna 1699 31/408 ja vuonna 1712 31 valtaporvaria/218 pikkuporvaria.


title: Valtaporvari

text: Turun valtaporvareilla oli viipurilaisten virkaveljiensä ohella ainoina Suomessa oikeus merkantilismin periaatteiden mukaiseen ulkomaankaupan vientiin ja tuontiin. 1600-luvun alussa he olivat suurimmaksi osaksi saksalaisia tai hollantilaisia , heistä osalla oli ulkomailla kauppapalvelija ja useimmilla asiamies eli faktori tärkeimmissä kauppakaupungeissa kuten Lyypekissä, Hampurissa ja Amsterdamissa.


title: MAC (täsmennyssivu)

text: Mac tai MAC voivat tarkoittaa seuraavia:


title: Rukoussunnuntai

text: Rukoussunnuntai (, "anokaa", "rukoilkaa") on kristillisessä perinteessä viides pääsiäisen jälkeinen sunnuntai. Nimitys tulee Rooman seurakunnan varhaisista rukouskulkueista 300-luvulla. Myöhemmin rukouskulkueet järjestettiin rukoussunnuntain ja helatorstain välisinä ”käyntipäivinä” tai ”kanttaipäivinä”. Rukoussunnuntain saarnatekstit käsittelevät yleensä rukousta ja rukoilemista.


title: Hans Berndtson

text: Hans Fredrik Berndtson (22. toukokuuta 1893 Helsinki – 24. huhtikuuta 1950) oli suomalainen ruotsin kielellä kirjoittanut runoilija.


title: Liisu Poijärvi

text: Liisu Augusta Poijärvi (alk. Boijer; 12. toukokuuta 1886 Tyrvää – 8. elokuuta 1950 Helsinki) oli suomalainen pakinoitsija, joka käytti nimimerkkiä Vanha Nunna.


title: Liisu Poijärvi

text: Poijärvi asui vuosina 1928–1950 Ilomantsissa.


title: Poijärvi

text: Poijärvi on suomalainen sukunimi, joka on muun muassa seuraavilla henkilöillä:


title: Eugénie Blanchard

text: Eugénie Blanchard (16. helmikuuta 1896 – 4. marraskuuta 2010) oli ranskalainen nainen ja maailman vanhin ihminen 2. toukokuuta – 4. marraskuuta 2010.


title: Eugénie Blanchard

text: Blanchard syntyi Saint-Barthélemyn saarella Karibialla. Tuolloin Saint-Barthélemy kuului vielä Guadeloupen saaristoon. Blanchard toimi jonkin aikaa nunnana, ja hän muutti 33 vuoden ikäisenä Curaçaolle, Alankomaiden Antillien suurimmalle saarelle. Hän muutti takaisin Saint-Bathélemy'lle vuonna 1956. Vuodesta 1980 hän asui vanhainkodissa. Hänen lempinimensä oli "Douchy", joka oli makeisia tarkoittaneen sanan johdannainen Curaçaolla puhuttavalla kreolikielellä. Tämän hän sai, koska hän jakoi lapsille mielellään karkkeja saadakseen heidät osallistumaan kirkonmenoihin. Hän oli viimeinen elossa ollut ihminen, joka oli syntynyt ennen ensimmäisiä nykyaikaisia olympialaisia.


title: Eugénie Blanchard

text: Blanchardista tuli vanhin Ranskan kansalainen 25. toukokuuta 2008, ja maailman vanhin ihminen Kama Chinenin kuoltua 2. toukokuuta 2010. Blanchard kuoli 4. marraskuuta 2010 114-vuotiaana Saint Barthélemy'lla. Hänen jälkeensä maailman vanhimman ihmisen tittelin peri brasilialainen Maria Gomes Valentim.


title: Safraniini

text: Safraniini (CHNCl) on aromaattinen orgaaninen yhdiste. Sitä käytetään väriaineena muun muassa bakteerisolujen värjäyksessä ja analyyttisessä kemiassa.


title: Safraniini

text:
Safraniinia käytetään niin sanottuna vastavärinä gramvärjäyksessä. Kidevioletti värjää bakteerit violeteiksi. Alkoholi- tai asetoni-alkoholikäsittelyn jälkeen gramnegatiiviset bakteerit ovat menettäneet värinsä, mutta grampositiiviset eivät. Tämän jälkeen gramnegatiiviset bakteerit voidaan värjätä safraniinilla punaisiksi.
Safraniinia käytetään myös rustokudostutkimuksissa. Väriaine sitoutuu kondroitiinisulfaattiin ja kerataanisulfaattiin, mutta ei kollageeniin.


title: Safraniini

text: Safraniinia voidaan käyttää myös redox-indikaattorina. Yhdisteen hapettuneen muodon väri on sinivioletti, ja pelkistynyt muoto on väritön. Yhdisteen hapetus-pelkistys potentiaali on niin matala, että se soveltuu käytettäväksi indikaattorina vain, kun titrauksena on vahvasti pelkistävä liuos. Tällaisia ovat esimerkiksi Cr-, Ti- tai V-ioneja sisältävät liuokset.


title: Heikki Soisalo

text: Johan Henrik (Juho Heikki) Karvonen, kirjailijanimi Heikki Soisalo (10. heinäkuuta 1874 Leppävirta – 9. syyskuuta 1950 Helsinki) oli suomalainen näytelmäkirjailija.


title: Guido Hagelin

text: Guido Alexander Hagelin (28. helmikuuta 1897 Helsinki – 21. heinäkuuta 1950 Helsinki) oli suomalainen ruotsin kielellä kirjoittanut kirjailija.


title: Erkki Asp

text: Erkki Asp (4. marraskuuta 1930 Kirvu – 17. huhtikuuta 2010 Turku) oli Turun yliopiston sosiologian professori 1968–1995.


title: Erkki Asp

text: Asp jatkoi yhä aktiivista työskentelyä senkin jälkeen, kun hän 1995 jäi eläkkeelle. Aspin merkittäviä eläkkeellä kirjoitettuja omaelämäkerrallisia teoksia olivat "Opiskelua koko elämä. Kansainvälisten yhteyksien ja suhteiden merkityksestä" (2004), "Kansainvälisiä yhteyksiä ja yhteistyötä" (2006) ja "Japani ja innovatiivinen kulttuuri" (2007). Hänen väitöskirjansa otsikko oli "Lappalaiset ja lappalaisuus: Sosiologinen tutkimus Suomen nykylappalaisista" (1965). "Die Lappen und das Lappentum" (1965). Lappalaisuuden ja yleisemmin akkulturaation tutkimusta Asp jatkoi myöhemmin mm. teoksissa "The Finnicization of the Lapps: a case of acculturation" (1966), "Faktorer som inverkar på ackulturationens intensitet" (1967), "Om skoltsamernas levnadsförhållanden och allmänhetens inställning till deras problem" sekä Juhani Vakkamaan ja Harri Ahon kanssa teoksessa "The Skolt Lapps" (1982).


title: Erkki Asp

text: Asp tunnetaan omaperäisenä henkilönä, joka esimerkiksi luopui opettajanvirasta ja lähti metallimieheksi Saksaan ja matkaili mopedilla ympäri Eurooppaa. Näiltä matkoilta Asp hankki vahvan käytännön kielitaidon ja runsaasti ystäviä. Asp palasi myöhemmin usein entiselle työpaikalleen Saksassa ja teki havaintoja työasemamuutosten vaikutuksesta työntekijöiden ja esimiesten sosiaalisiin suhteisiin. Eläkkeellä ollessaan hän usein teki keväisen matkan Saksaan ystäviään tapaamaan. Asp kannusti myös oppilaitaan solmimaan kansainvälisiä suhteita.


title: Erkki Asp

text: Professori Erkki Asp oli myös työelämätutkimuksen ja johtajuuden tutkimuksen uranuurtajia. Hän aloitti aiheen tutkimuksen jo lisensiaatintyössään "Ammattiylpeys puualan ja metallialan työntekijäin keskuudessa" ("Der Berufsstolz unter den Arbeitern der Holz- und der Metallbranche", 1963). Hänen teoksiinsa kuului mm. "En bilfabriks verkningar" (1970) ja yhdessä professori Matti Peltosen kanssa kirjoitettu teos "Työelämän sosiologia" (1991), joka oli alallaan ensimmäinen. Sitä edelsi samoin professori Matti Peltosen kanssa kirjoitettu teos "Työn sosiologia" (1979). Työelämän tutkimuksen alalla Aspin aluetta olivat korporaatiokulttuurit ja kulttuurin muutoksen tutkimus. Korporaatiokulttuuri oli Aspin kehittämä käsite, joka poikkeaa muiden tutkijoiden yleensä käyttämistä organisaatiokulttuurin ja yrityskulttuurin käsitteistä. Viimeisten viidentoista vuoden aikana Asp keskittyi erityisesti yhteistyöhön Itä-Euroopan ja Aasian työelämän ja kulttuurin tutkijoiden kanssa.


title: Erkki Asp

text: Yhdessä pitkäaikaisen työparinsa, professori Ari Haavion kanssa Erkki Asp toimitti molempien jo jäätyä eläkkeelle teoksen "Koulutuksen ja työn murros" (1996).


title: Erkki Asp

text: Yksi Aspin keskeisisistä kiinnostuksen kohteista liittyi ympäristösosiologiaan paitsi Lapissa, myös Suomen lähiympäristössä, mistä tuloksena syntyi teos "Pietarilaiset ja ympäristö" (1995).


title: Erkki Asp

text: Asp korosti teorian, empirian ja käytännön yhteenkietoutuneisuutta ja saattoikin joskus todeta: "Hyvän teoreetikon on osattava käytännön asiat ns. käytännön ihmistä paremmin." Opettajana Asp oli ystävällinen ja toiset huomioon ottava mutta myös vaativa: "Jotkut oppivat jo opiskeluaikanaan tietämään, mitä sosiologia on – jotkut oppivat sen valmistumisen jälkeen – jotkut eivät opi sitä koskaan." Hänen kielentajunsa oli erinomainen, ja joskus saattoikin kuulla huomautuksen: "Kirjoita niin, että tyhmempikin sen ymmärtää." Tässä suhteessa Asp oli sokraattisen itseironian mestari ja hioi omia ja muiden tekstejä erittäin huolellisesti esittämällä rohkeasti "tyhmiä" kysymyksiä.


title: Erkki Asp

text: Professori Erkki Aspin julkaisuluettelo löytyy muistokirjasta "Contemporary Corporate Culture under Globalization" (2012).


Yhdistyneen kuningaskunnan parlamenttivaalit 2010 pidettiin 6. toukokuuta. Tavallisesti kaksipuoluejärjestelmää käyttävässä Britanniassa yksi puolue on saanut enemmistön parlamenttiin. Vuoden 2010 vaaleissa näin ei kuitenkaan käynyt, ja puolueet aloittivat hallitusneuvottelut. Edellisen kerran pääpuolue ei saanut enemmistöä vuoden 1974 vaaleissa, jolloin pidettiinkin pikaisesti uudet vaalit.


title: Yhdistyneen kuningaskunnan parlamenttivaalit 2010

text: Vaalit voitti konservatiivipuolue. Työväenpuolue menetti lähes sata edustajaansa. Liberaalidemokraattien puoluejohtaja Nick Clegg menestyi vaaleja edeltävissä väittelyissä hyvin, mutta lopulta, ääniosuuden pienestä kasvusta huolimatta, puolueen edustajamäärä laski viidellä.


title: Vesa-Pekka Koljonen

text: Vesa-Pekka Koljonen (s. 28. syyskuuta 1942 Joensuu) on suomalainen toimittaja. Hän työskenteli Ilta-Sanomien päätoimittajana vuosina 1984–2003. Sitä ennen hän oli Helsingin Sanomissa eri tehtävissä, muun muassa esimiehenä kuva- ja ajankohtaistoimituksissa. Hänelle on myönnetty lehdistöneuvoksen arvonimi vuonna 2004.


title: Asemavaltuutus

text: Asemavaltuutus on sellainen valtuutus, joka perustuu henkilön työsuhteeseen tai muuhun sopimussuhteeseen toisen kanssa. Tällöin henkilöllä on asema, johon lain tai yleisen tavan mukaan liittyy kelpoisuus toimia toisen henkilön tai oikeushenkilön puolesta. Asemavaltuutuksen saaneen henkilön valtuutus ei siis perustu kirjalliseen tai suulliseen ilmoitukseen valtuutuksen olemassaolosta, vaan valtuutetun ulkoiseen asemaan. Valtuutetun oman työnantajansa tai muun toimeksiantajan puolesta tekemä oikeustoimi sitoo tätä, ellei voida osoittaa valtuutetun ylittäneen kelpoisuuttaan. Asemavaltuutus on esimerkiksi kaupan työntekijällä siinä laajuudessa kuin hänen työnkuvansa edellyttää. Asemavaltuutus on prokuran ja valtakirjan ohella yleinen ja tärkeä valtuutuksen laji. Muita lajeja ovat esimerkiksi julkinen valtuutus ja kirjallinen valtuutus.


title: Lettoväkäsammal

text: Lettoväkäsammal ("Campylium stellatum") on lettoväkäsammalten sukuun ja ritvasammalten heimoon kuuluva elinvoimainen sammal.


title: Lettoväkäsammal

text: Lettoväkäsammal on keskikokoinen (5-10 cm) epäsäännöllisesti haarautuva sammal. Se on väriltään kellertävä ja kiiltävä. Sen lehdet ovat leveätyviset ja niissä on pitkä, kapea ja siirottava kärki. Lehdissä ei ole yleensä keskisuonta, mutta hyvin harvoin se on lyhyt ja kaksihaarainen. Lehdet ovat yleensä niin tiheässä, että varsi ei näy. Itiöpesäkkeet ovat harvinaisia.


title: Lettoväkäsammal

text: Lettoväkäsammal esiintyy pohjoisella pallonpuoliskolla. Suomessa se kasvaa koko maassa, pohjoisessa kuitenkin yleisempänä kuin etelässä.


title: Lettoväkäsammal

text: Lettoväkäsammal kasvaa runsasravinteisilla paikoilla, letoilla ja joskus kalkkipitoisilla kallioilla.


title: Beatrice Nylander

text: Beatrice Martha Nylander (26. heinäkuuta 1906 Myrskylä – 19. joulukuuta 1950 Myrskylä) oli suomalainen ruotsin kielellä kirjoittanut kirjailija.


title: Fibroiini

text: Fibroiini (uudismuodoste latinan sanasta "fibra," säie, kuitu) on luonnonsilkin toinen pääaines. Se on kemialliselta koostumukseltaan yksinkertainen valkuaisaine, joka kestää mietoja happoja ja emäksiä. Luonnonsilkki muodostuu kahdesta fibroiinikuidusta, jotka liittää toisiinsa serisiinikerros. Fibroiinia on 72–75 prosenttia silkkikuidun painosta. Vaaleanruskean kaksoiskuidun paksuus on 0,025–0,027 millimetriä. Silkkikuituja kiertämällä ja kertaamalla saadaan eri tyyppisiä silkkilankoja.


title: Deep Cuts

text: Deep Cuts on ruotsalaisen elektropop-duon The Knifen toinen albumi. Se julkaistiin vuonna Ruotsissa ja Suomessa vuonna 2003. Levyn julkaisi Rabid Records -levy-yhtiö. Vuonna 2006 levystä julkaistiin erikoispainos, joka sisälsi kolme lisäkappaletta ja DVD-levyn musiikkivideioista. Levy-yhtiö Mute Records julkaisi levyn myös Yhdysvalloissa 31. marraskuuta 2006.


title: Deep Cuts

text: Albumin ensimmäinen single Heartbeats julkaistiin Ruotsissa 27.12.2002. Kappaleesta tuli hitti viimeistään José Gonzálezin tekemän akustisen coverin myötä. Gonzalésin versio kappaleesta soi Sony Bravia -televisiomerkin tv-mainoskamppanjassa. Kappaleen alkuperäinen versio valittiin 2000-luvun 15. parhaaksi biisiksi nettilehti Pitchfork Median äänestyksessä.


title: Selim Sorthan

text:
Selim Sanfrid Sorthan (29. toukokuuta 1871 Turku – 11. tammikuuta 1951 Hirvensalmi) oli suomalainen ruotsin kielellä kirjoittanut runoilija.
Sorthanin vanhemmat olivat turkkuri Otto Wilhelm Sorthan ja Lovisa Josefina Rosendal. Hän pääsi ylioppilaaksi Turun lyseosta 1891. Sorthan toimi valokuvaajana Turussa ja Naantalissa. Hän oli viimeksi Naantalin matkailutoimiston johtajana.


title: Reddit

text: Reddit on sosiaalinen verkkosivusto, jossa käyttäjät voivat jakaa linkkejä kiinnostaviin verkkosivustoihin. Sivuston perustivat Steve Huffman ja Alexis Ohanian vuonna 2005. Lokakuussa 2006 sivuston osti Condé Nast, ja syyskuussa 2011 redditistä muodostettiin Condé Nastin omistajan, Advance Publicationsin, alainen itsenäinen yhtiö. Reddit on kirjoitettu kielellä Python, React (Reddit redesign).


title: Reddit

text: Kesällä 2018 Reddit nousi Yhdysvaltain kolmanneksi suosituimmaksi verkkosivustoksi jättäen Facebookin taakseen. Suomessa sivusto oli tuolloin viidenneksi suosituin. Helmikuu 2018 lähtien Reddit-palvelulla oli 542 miljoonaa kuukausittaista kävijää.


title: Reddit

text: Redditissä käyttäjät voivat lähettää linkkejä tai tekstiartikkeleja, joiden kiinnostavuudesta käyttäjät voivat äänestää ja joista käyttäjät voivat keskustella. Sivusto näyttää normaalisti linkkejä, jotka kullakin hetkellä saavat runsaasti positiivisia ääniä. Sivusto jakaa linkit ja keskustelut aihepiireittäin "subreddit"-osioihin (suomeksi alireddit-osioihin), joita käyttäjät voivat itse perustaa, jos heidän käyttäjät ovat yli 30 päivää vanhoja. Kaikki käyttäjiä kiinnostavat artikkelit kelpaavat Redditiin, eikä artikkelien tarvitse olla uusia. Sivuston käyttöliittymä on varsin minimalistinen; esimerkiksi keskusteluissa ei käytetä ollenkaan viestien allekirjoituksia.


title: Reddit

text: Sivuston taustalla oleva ohjelmisto on avoimen lähdekoodin projekti. Alun pitäen Reddit oli kirjoitettu Common Lisp -kielellä, mutta nykyinen versio on kirjoitettu Python-kielellä.


title: Reijo Lehtovirta

text: Reijo Kalevi Lehtovirta (16. huhtikuuta 1935 – 16. maaliskuuta 1999) oli suomalainen saksofonisti, säveltäjä ja sovittaja. Lehtovirta teki läheistä yhteistyötä muun muassa Juha Vainion kanssa. Hänen tunnetuimpia sävellyksiään ovat muun muassa Vainion kappaleet ”Kaunissaari” ja ”Tappara on terästä”. Lehtovirta soitti muun muassa Pertti Metsärinteen yhtyeessä.


title: Reijo Lehtovirta

text: Lehtovirta käytti salanimeä V. Hehtolitra säveltäessään Vainion pornolauluja 1970-luvun lopulla. Lisäksi hän käytti salanimeä Kalevi Virta.


title: Reijo Lehtovirta

text: Lehtovirta soitti nuorempana myös klarinettia ja huilua.


title: Aerialbot

text: Aerialbotit ovat kuvitteellisia hahmoja alkuperäisestä "The Transformers" -sarjasta, ja sarjakuvasta. Heidät on nähty myös joissakin myöhemmistä Transformers-jatkumoista.


title: Aerialbot

text: Aerialbotit rakennettiin sarjassa vanhoista Cybertronin ytimestä löytyneistä lentokoneista. Heidät herätettiin henkiin megatietokone Vector Sigman avulla. Ainoastaan Silverbolt luotti ihmisiin, joista muut Aerialbotit eivät vielä lainkaan pitäneet. Mutta nähdessään kuinka he yrittivät korjata osiin hajonnutta, Omega Supremea, he muuttivat mielensä ihmisten suhteen. Jaksossa "War Dawn" he päätyivät erään Decepticonien rakennuttaman aikakoneen kautta 9 miljoonan vuoden taakse ja pelastivat Megatronin haavoittamat nuoret transformerit, Orion Paxin ja Arielin vieden heidät Alpha Trionin käsiin, joka rakensi heille uudet robottikehot. Samalla ilmeni, että Orion Pax oli itse Autobottien johtaja, Optimus Prime, nuorena. Ariel taas tunnetaan nykyään naispuolisten Autobottien johtajana nimeltä Elita 1. Jakson lopussa he palasivat nykyaikaan, kun Wheeljack ja Ratchet korjasivat aikakoneen.


title: Aerialbot

text: Aerialbottien johtaja. Hän muuntautuu Concorde-lentokoneeksi.


title: Aerialbot

text: Muuntautuu AV-8A-hävittäjäksi.


title: Aerialbot

text: Muuntautuu F-4 Phantom II-hävittäjäpommittajaksi.


title: Aerialbot

text: Muuntautuu F-15 Eagle-hävittäjäksi.


title: Aerialbot

text: Muuntautuu F-16 Fighting Falcon-hävittäjäksi.


title: Aerialbot

text: Superion on viiden Aerialbotin muodostama jättiläissoturi. Hän on Autobottien ensimmäinen yhdistyjä ("Combiner").


title: Aerialbot

text: "issa" esiintyy Aerialbottien kaltainen Autobottiryhmä, joka muodostaa soturin nimeltä Superion Maximus. Ryhmään kuuluvat Storm Jet, Skyshadow, Terradive, Treadshot ja Windrazor.


title: Aerialbot

text: "issa" Aerialbotit Silverbolt, Air Raid ja Jetfire ovat valittavina pelihahmoiksi Autobottikampanjan neljänteen tasoon.


title: Aerialbot

text: "" -videopelissä kolme Aerialbottia Air Raid, Breakaway ja Silverbolt ovat vastustajina kampanjatilan viidennessä tasossa, jossa he yrittivät saattaa Stratospherea, joka kuljetti mukanaan Autobottien uusia MechTech-aseita. Moninpelitilassa Air Raid ja Breakaway ovat pelattavaina hahmoina. Molemmat Xbox 360- ja PlayStation 3-versioissa. Air Raid on pelattava myös Wii-versiossa.


Yhdistyneen kuningaskunnan parlamenttivaalit 2005 pidettiin 5. toukokuuta.


title: Yhdistyneen kuningaskunnan parlamenttivaalit 2005

text: Tony Blairin johtama Työväenpuolue voitti vaalit jo kolmannen kerran peräkkäin. Vaalit toivat Britanniaan eniten pienten puolueiden ja itsenäisiä edustajia 60 vuoteen.


title: Suzanne Brøgger

text: Suzanne Preis Brøgger Zeruneith (s. 18. marraskuuta 1944 Kööpenhamina, Tanska) on tanskalainen kirjailija, käsikirjoittaja, toimittaja ja laulaja. Hän on ollut vuodesta 1997 Tanskan akatemian jäsen.


title: Holger Lybäck

text: Holger Eiler Lybäck (16. elokuuta 1919 Helsinki – 26. toukokuuta 1951 Helsinki) oli suomalainen kirjallisuuden tutkija ja ruotsin kielellä kirjoittanut runoilija.


title: Holger Lybäck

text: Lybäck väitteli tohtoriksi 1950 aiheenaan kirjailija Tatu Vaaskivi.


title: Air Raid

text: Air Raid on kuvitteellinen robotti "Transformers"-universumissa, joka kuuluu hyviin Autobotteihin.


title: Air Raid

text: Air Rain on yksi Autobottien rakentamista ja Vector Sigman henkiin herättämistä Aerialboteista.


title: Air Raid

text: Air Raid on peloton ja huimapäinen Autobotti, joka on aina valmiina taisteluun. Sen sijaan, että hyökkää suoraan ensimmäisenä Decepticonien kimppuun, hän mieluummin ampuu heitä kauempaa. Hänelle tärkeintä on lähinnä hauskanpito. Air Raid käyttää aseinaan EMP-haulikkoa ja energonnuijaa.


title: Air Raid

text: "" -pelissä Air Raid esiintyvästä kolmesta Aerialbotista. Xbox 360-, PlayStation 3- ja Wii-versioissa hän on pelattava hahmo moninpelitilassa.


title: Silverbolt

text: Silverbolt on kuvitteellinen robotti "Transformers"-universumissa, joka kuuluu hyviin Autobotteihin.


title: Silverbolt

text: Silverbolt on Aerialbotesita järkevin, mutta pelkäsi aluksi korkeita paikkoja letäessään Maan ilmäkehässä. Cybertronilla hän ei lainkaan kärsinyt tästä vaivasta.


title: Silverbolt

text: "Beast Wars"-sarjassa Silverboltilla oli kolme muuntautumismuotoa. Hän muuntautui sudeksi, kotkaksi ja cybertronilaiseksi lentokoneeksi.


title: Silverbolt

text: "ssa" Silverbolt on Blurrin japanilainen nimi.


title: Silverbolt

text: Silverbolt on synkkä ja urhea soturi, joka huolehtii enemmän muista kuin itsestään. Hän on erittäin nopea lentäjä ja vaikka kuolisi pelastaakseen ystävänsä. Silverbolt käyttää aseinaan fotonipurskekivääriä ja energonnuijaa.


title: Chaingun Operate

text: Chaingun Operate oli tamperelainen industrialyhtye, joka vaikutti vuosina 1991–1997. Yhtye julkaisi yhden CD:n, Cyberware Proctionsin julkaiseman "Binary Idol" -MCD:n. Lisäksi yhtye esiintyi lukuisilla kokoelmilla. Chaingun Operate keikkaili jonkin verran Suomen lisäksi Virossa, Ruotsissa ja Tanskassa. Yhtyeen jäsenet olivat Karri Suksia, Olli Mäkelä, Joni Leimu, Petteri Laakso ja Anu Mäkelä. Petteri Laakso tuli mukaan loppuvaiheessa ja Anu Mäkelä oli mukana muutamana alkukuukautena.


title: Deepak Chopra

text: Deepak Chopra (Hindi: दीपक चोपड़ा) (s. 22. marraskuuta 1946) on amerikkalainen, Intiassa syntynyt lääkäri. Hän on myös kirjailija ja luennoi ayurvedasta, hengellisyydestä sekä kehon ja mielen huomioivasta lääketieteestä. Chopra aloitti uransa endokrinologian parissa, mutta siirtyi sittemmin vaihtoehtoisen lääketieteen pariin. 1980-luvun lopulla hän alkoi julkaista itsehoito-oppaita, joiden aiheina olivat new age -hengellisyys ja vaihtoehtoinen lääketiede. Chopra johtaa yhdessä lääkäri David Simonin kanssa perustamaansa Chopra Center for Wellbeing -yritystä Kaliforniassa.


title: Deepak Chopra

text: Chopra on kirjoittanut yli 45 kirjaa. Joukossa on sekä tieto- että kaunokirjallisia teoksia. Hänen teoksiaan on käännetty 35 kielelle ja niitä on myyty yli 20 miljoonaa kappaletta maailmanlaajuisesti.


title: Viktor Carlstedt

text: Viktor Carlstedt (11. joulukuuta 1906 Tampere – 15. heinäkuuta 1951 ) oli suomalainen ruotsin kielellä kirjoittanut kirjailija.


title: Viktor Carlstedt

text: Carlstedt opiskeli Turun yliopistossa ja hän asui 1930-luvulla jonkin aikaa Haitissa. Carlstedt kirjoitti pakinoita Kansan Kuvalehteen.


title: Pakilan satakieli

text: Pakilan satakieli on Erkki Junkkarisen albumi vuodelta 1974. Junkkarinen sai tästä albumista yhden kultalevyistään. Levyllä on Junkkarisen uusi tulkinta ensimmäisestä menestyskappaleestaan "Yksinäinen harmonikka". Kappaleet on sovittanut Pauli Granfelt, joka johtaa levyllä soittavaa orkesteria. Junkkarinen piti levyn julkaisemisen aikaan 25-vuotistaiteilijajuhlansa Helsingin Kulttuuritalossa. Levyn nimi viittaa Junkkarisen vihellystaitoon ja hänen silloiseen asuinpaikkaansa Helsingin Pakilaan. Albumin kappaleista Yksinäinen harmonikka ja Keinumorsian on julkaistu lisäksi erikseen singlelevyllä.


title: Lettoväkäsammalet

text: Lettoväkäsammalet ("Campylium") on ritvasammalten heimoon kuuluva suku. Pohjanväkäsammal on äärimmäisen uhanalainen. Lehto- ja lettoväkäsammalet esiintyvät koko Suomessa ja ovat elinvoimaisia.


title: Tuomarinohjeet

text: Tuomarinohjeet (, "Muutamia yleisiä ohjeita, joita tuomarin on aina noudatettava") on kokoelma Olaus Petrin 1500-luvulla kokoamia tuomarien noudatettavaksi tarkoitettuja eettisiä ohjeita. Niitä ei ole vahvistettu viralliseksi laiksi, mutta Ruotsissa ja Suomessa ne on vanhan tavan mukaan painettu lakikirjojen alkusivuille. Nykyäänkin ne ovat painettuina Suomen Laki- teoksessa.


title: Tuomarinohjeet

text: Olaus Petrin tuomarinohjeet kuuluvat pitkään tuomareille annettavien ohjeiden perinteeseen, jonka edustajia löytyy jo Vanhasta testamentista ja muinaisen Egyptin teksteistä. Ohjeet ovat Raamattuun, antiikin roomalaiseen ja kanoniseen oikeustraditioon sekä germaanis-pohjoismaisiin perinnäistapoihin liittyviä, ja suurelta osin ne ovat yhtäpitäviä nykyisenkin lainsäädännön kanssa.


title: Tuomarinohjeet

text: Erityisesti mukana olevat, jo kirjoittamishetkellä vanhat sananlaskut ovat muodostuneet suomalaisen kansanperinteen osaksi: "Mikä ei ole oikeus ja kohtuus, se ei voi olla lakikaan." Osa valojen vannottamiseen liittyvistä käytännön ohjeista on menettänyt uudemman lainsäädännön myötä merkityksensä, mutta osa ohjeista on edelleen ajankohtaisia hyvän oikeudenkäytön perusteita: "Tuntemattoman miehen todistus ei kelpaa", tuo esille syytetyn oikeuden kuulustella todistajaa, mikä on herättänyt keskustelua terrorismioikeudenkäyntien yhteydessä.


title: Tuomarinohjeet

text: Tuomarinohjeisiin sisältyy ajatus siitä, että rikollista rangaistaan tämän ojentamiseksi parempaan. Tämä ei ole oikeushistoriallisesti katsottuna mitenkään itsestään selvä ajatus, sillä Olaus Petrin aikana rangaistuskäytäntö pääasiassa muuttui ankarammaksi, kun Ruotsi kehittyi keskitetysti hallituksi valtioksi. Ajan oikeuskäytännössä rangaistusten päätarkoituksena pidettiin usein kansan pelottamista ja jumalallisen koston toteuttamista jo maan päällä. Olaus Petrin näkemys sai laajempaa kannatusta oikeusfilosofien keskuudessa vasta valistusajalla.


title: Tuomarinohjeet

text: Olaus Petrin myötätunto on tavallisen ihmisen puolella, mikä sopii Olaus Petrin edustaman varhaisen reformaation teologiseen linjaan. Tuomarin vastuuta toiminnastaan Jumalalle korostetaan, ja häntä varoitetaan useaan otteeseen välttämään aiheettomien tai liiallisten sakkojen määräämistä oman voiton toivossa. Ohjeiden loppuyhteenvedossakin sanotaan: "Ei väärä sakko yhtäkään tee herraa rikkahaksi, Mut laki sekä oikeus on Herran kunniaksi." Ohjeissa painotetaan myös kansalaisten oikeusturvaa sekä yhteiskunnallista ja oikeudellista tasa-arvoa.


title: Warpath (Transformers)

text: Warpath on kuvitteellinen robotti "Transformers"-universumissa, joka kuuluu hyviin Autobotteihin.


title: Warpath (Transformers)

text: Warpah on intoileva ja äänekäs soturi, joka vaikuttaa suorastaan nauttivan taistelemisesta ja ampumisesta.


title: Warpath (Transformers)

text: "issa" Warpath on Optimus Primen ja Ironhiden ohella yksi Autobottikampanjan kolmannessa tasossa käytössä olevista pelihahmoista.


title: Warpath (Transformers)

text: "" -videopelissä Warpath on pomovastuksena kampanjatilan kuudennessa tasossa sekä pelattava hahmo moninpelitilassa.


title: Warpath (Transformers)

text: Warpath ja optimus prime (pelaaja) puolustivat hermokeskusta jonne percepceptor ja muutema muu autobotti oli jäänyt jumiin. Päihitettyään decepticonit optimus lähetti warpathin järjestelemään arkin puolustuksia.Warpath on cybertronilaisen eliitti kaartin jäsen joka ilmottautui yoketronille. Warpath on usein vähän liian kovakouraninen sota vangeilleen. Cybertronin sodassa warpath komensi autobotti joukkoa joista oilslick tappoi suurimman osan kosmisella ruosteella. Hän vei nuoren prowlin yoketronille kun tämä yritti kieltäytyä sodasta. Prowl härnäsi warpathia ja tämä aikoi teloittaa prowlin kunnes yoketron sanoi warpathille että hänellä oli asia hallinnassa. Myöhemmin lockdown niminen petturi tappoi yoketronin. Sodan lopussa iaconin taistelussa warpathia osui selkään ja hän haavottui pahasti. Warpath selvisi ja vuosia myöhemmin hänet nähtiin väkijoukossa sentinel primen tervetulias juhlassa.


title: Hugo E. Soivaara

text: Hugo Einar Soivaara (7. marraskuuta 1891 Nastola – 18. marraskuuta 1951 Nastola) oli suomalainen näytelmäkirjailija.


Yhdistyneen kuningaskunnan parlamenttivaalit 1974 järjestettiin 28. helmikuuta. Vaaleissa yksikään puolue ei saanut enemmistöä parlamenttiin, ja kyseessä oli ensimmäinen kerta toisen maailmansodan jälkeen, kun näin kävi. Uudet vaalit järjestettiin saman vuoden lokakuussa, jolloin työväenpuolue sai enemmistön.


title: Matti Kolu

text: Toivo Matias (Matti) Kolu (11. helmikuuta 1911 Petäjävesi – 5. helmikuuta 1987) oli suomalainen kirjailija. Hän kirjoitti juttuja lehtiin vuodesta 1929 lähtien ja ryhtyi romaanikirjailijaksi eläkkeelle jäätyään.


title: Helminen

text: Helminen on muun muassa seuraavien henkilöiden sukunimi:


title: Vaskion Osuuspankki

text: Vaskion Osuuspankki oli vuonna 1921 perustettu POP Pankki -ryhmään kuulunut osuuspankki, jonka kotipaikka oli Salo, ennen vuoden 2009 kuntaliitosta Halikko. Pankin pääkonttori sijaitsi Halikon Vaskiolla ja toinen konttori Salon keskustassa.


title: Vaskion Osuuspankki

text: Vaskion Osuuspankki ja Kosken Osuuspankki yhdistyivät 1.3.2014. Yhdistynyt pankki jatkaa toimintaansa jälkimmäisellä nimellä.


title: Lidija Tšukovskaja

text: Lidija Kornejevna Tšukovskaja (; 24. maaliskuuta 1907 Pietari – 7. helmikuuta 1996 Moskova) oli venäläinen kirjailija, kirjallisuuskriitikko ja toisinajattelija.


title: Lidija Tšukovskaja

text: Lidija Tšukovskaja on kirjallisuudentutkijana, lastenrunoilijana ja kääntäjänä tunnetun Kornei Tšukovskin tytär. Hän valmistui Leningradin yliopiston filologisesta tiedekunnasta ja työskenteli kirjallisuustoimittajana ja kriitikkona. Hänen aviomiehensä, fyysikko Matvei Bronštein menehtyi Stalinin vainoissa. 1960–1970-luvuilla Tšukovskaja tuli tunnetuksi aktiivisena toisinajattelijana. Vuonna 1974 hänet erotettiin poliittisen toimintansa takia Neuvostoliiton kirjailijaliitosta.


title: Lidija Tšukovskaja

text: Tšukovskajan pienoisromaani "Sofja Petrovna" (1939–1940) on harvinainen Stalinin vainojen aikalaiskuvaus. Se ja vuoden 1949 tilannetta kuvaava "Spusk pod vodu" (”Sukellus”, 1957) julkaistiin myöhemmin lännessä. Kirjailijaliitosta erottamista kuvaa kirja "Protsess iskljutšenija" (”Erottamisprosessi”, 1977–1978). Tšukovskajan parhaiten tunnettu teos on runoilija Anna Ahmatovasta kertova "Zapiski ob Anne Ahmatovoi" (”Muistiinpanoja Anna Ahmatovasta”, 1. osa 1966, 2. osa 1978–1979), joka sai Venäjän valtionpalkinnon vuonna 1995.


title: Aino Pälsi

text: Aino Maria Gabriella Pälsi o.s. "Anttila" (24. maaliskuuta 1885 Pälkäne – 1. toukokuuta 1951 Helsinki) oli suomalainen kirjailija.


title: Aino Pälsi

text: Pälkäneen Onkkaalan kylässä sijainneen Anttilan rusthollin tytär Aino Anttila kävi Tampereen suomalaista yhteiskoulua ja sen jälkeen Helsingin suomalaisen yhteiskoulun jatko-opistoa kahdeksanteen luokkaan saakka. Hän ei kuitenkaan suorittanut ylioppilastutkintoa.


title: Aino Pälsi

text: Helsingissä Aino tutustui kansatieteilijä ja kirjailija Sakari Pälsiin ja meni tämän kanssa naimisiin 1907. Sakari Pälsin tutkimusmatkat veivät hänet usein pitkiksi ajoiksi pois Suomesta ja Aino Pälsi joutui selviytymään niukoissakin taloudellisissa varoissa perheen kahden tyttären kanssa.


title: Aino Pälsi

text: Pälsien avioliitto pättyi eroon ja Sakari Pälsi meni uusiin naimisiin. Aino Pälsin kirjailijan ura alkoi avioeron jälkeen ja hän julkaisi 1940-luvulla useita teoksia. Esikoisromaanissaan "Marketan ja Juhanin avioliitto" Aino Pälsi käsitteli peitetysti omien vanhempiensa Maria ja Juho Anttilan elämänvaiheita. Pälsin kaikissa romaaneissa päähenkilönä oli aina nainen, joka oli joutunut hylätyksi parisuhteessaan.


title: Pavel Bažov

text: Pavel Petrovitš Bažov (, 27. tammikuuta 1878 Sysertin tehdas Jekaterinburgin lähellä – 3. joulukuuta 1950 Moskova) oli venäläinen neuvostokirjailija.


title: Pavel Bažov

text: Pavel Bažov syntyi vuorityöläisen perheeseen, valmistui Permin pappisseminaarista ja työskenteli opettajana. Jo nuorena hän kiinnostui Uralin kaivos- ja metallityöläisten suullisesta kansanperinteestä. Vuonna 1918 Bažov liittyi vapaaehtoisena puna-armeijaan, toimi puoluetehtävissä, toimitti sanomalehteä ja johti paikallista kansanvalistusosastoa.


title: Pavel Bažov

text: Bažovin pääteos on Uralin vuorityöläisten kansanperinteeseen perustuva satukokoelma ”Malakiittilipas” ("Malahitovaja škatulka"), jonka ensimmäinen laitos ilmestyi vuonna 1939. Vuonna 1943 kirjailija sai siitä Stalin-palkinnon. Bažovin satuihin perustuu Aleksandr Ptuškon elokuva ”Kivinen kukka” ("Kamennyi tsvetok", 1946), Sergei Prokofjevin baletti "Skaz o kamennom tsvetke" (1954) ja Kirill Moltšanovin samanniminen ooppera. Kirjailijan teokset ovat innoittaneet myös taidemaalareita ja kuvanveistäjiä.


title: Pavel Bažov

text: Kirjailija toimi Neuvostoliiton korkeimman neuvoston kansanedustajana. Hänet on palkittu Leninin kunniamerkillä.


title: Annikki Kari

text: Anna Kari, kirjailijanimi Annikki Kari (11. helmikuuta 1891 Anjala – 17. marraskuuta 1951 Lahti) oli suomalainen näytelmäkirjailija.


title: Miss Divet

text: Marko Vainio on kaarinalainen drag-artisti. Marko loi aikoinaan drag-hahmon nimeltä Miss Divet, mutta käyttää nykyään showsta nimeä "Divet Show". Vainion ura lähti nousuun vuonna 2003, jolloin hänet valittiin Turun Tähdeksi sekä City-lehti nimesi Miss Divet Drag shown ”Kaupungin Parhaaksi”. Samana vuonna Divet voitti arvostetun Miss Drag Queen 2004 -tittelin. Vainio työskenteli aloittaessaan uraansa risteilyisäntänä Viking Linen m/s Isabella-aluksella ja esiintyi työnsä ohessa myös laivalla. Teuvo Loman suunnitteli ja toteutti hänen ensimmäisen shownsa puvustuksen. Vuonna 2005 hän irtisanoutui palkkatyöstään ja alkoi esiintymään kokopäiväisesti.


title: Aleksandr Tšakovski

text: Aleksandr Borisovitš Tšakovski (; 26. elokuuta 1913 Pietari – 17. helmikuuta 1994 Moskova) oli venäläinen neuvostokirjailija, lehtimies ja Neuvostoliiton kirjailijaliiton virkailija.


title: Aleksandr Tšakovski

text: Aleksandr Tšakovski syntyi lääkärin perheeseen. Vuonna 1938 hän valmistui Gorkille nimetystä kirjallisuusinstituutista ja toimi sen jälkeen kriitikkona. Toisen maailmansodan aikana hän työskenteli sotakirjeenvaihtajana mm. piiritetyssä Leningradissa. Vuodesta 1954 lähtien Tšakovski kuului Neuvostoliiton ja vuodesta 1958 Venäjän SFNT:n kirjailijaliiton hallituksiin. Vuonna 1962 hänestä tuli yksi Neuvostoliiton kirjailijaliiton sihteereistä. Vuosina 1955–1962 Tšakovski työskenteli "Inostrannaja literatura" -kirjallisuuslehden ja vuodesta 1962 kirjailijaliiton sanomalehden "Literaturnaja gazetan" päätoimittajana.


title: Aleksandr Tšakovski

text: Tšakovskin teokset edustavat ankaran puoluekantaista sosialistista realismia. Trilogia "Eto bylo v Leningrade" (”Tapahtui Leningradissa”, 1944–1947) kuvaa piiritetyn kaupungin elämää. Japanin Neuvostoliitolle luovuttamaa Etelä-Sahalinia kuvaava romaani "U nas uže utro" (”Meillä on jo aamu”, 1949) sai Stalin-palkinnon. Poliittisten suurromaanien ”Piiritys” ("Blokada", 1968–1974) ja "Pobeda" (”Voitto”, 1978–1981) aiheena ovat toisen maailmansodan tapahtumat.


title: Aleksandr Tšakovski

text: Kirjailija liittyi NKP:hen vuonna 1941, toimi Neuvostoliiton korkeimman neuvoston kansanedustajana ja oli vuodesta 1971 lähtien NKP:n keskuskomitean ehdokasjäsen. Vuonna 1973 hänelle myönnettiin sosialistisen työn sankarin arvonimi. Hänet on palkittu mm. Leninin ja lokakuun vallankumouksen kunniamerkeillä.


title: Oivariini

text: Oivariini on Valion valmistama voi–kasviöljyseos.


title: Oivariini

text: Tuotteen nimi oli alun perin Voimariini. Euroopan unionin säädös, jonka mukaan "voi"-sanaa sai käyttää vain tuotteista, joiden rasva oli ainoastaan maitorasvaa, johti nimen vaihtamiseen Oivariiniksi vuonna 2005.


title: Oivariini

text: Voimariini tuotiin markkinoille vuonna 1979. Suunnittelussa oli mallina Ruotsissa vuonna 1969 markkinoille tullut, suuren suosion saavuttanut voi–kasviöljyseos. Voimariinia valmistettiin aluksi Äänekosken meijerissä, mutta kysyntä ylitti nopeasti tuotantokapasiteetin, ja tuotetta alettiin valmistaa myös Kiuruveden Osuusmeijerissä. Nykyisin sen valmistus on muiden Valion kasvirasvojen tavoin keskitetty Seinäjoelle.


title: Scott Speedman

text: Scott Speedman (s. 1. syyskuuta 1975) on kanadalainen näyttelijä. Hänet tunnetaan parhaiten televisiosarjasta Felicity ja Michael Korvinin roolista kauhuelokuvassa "Varjojen valtakunta" ("Underworld").


title: Sysert

text: Sysert () on kaupunki Sverdlovskin alueella Venäjällä. Se sijaitsee Obin vesistöön kuuluvan Sysert-joen varrella 50 kilometriä Jekaterinburgista etelään. Kaupungin kautta kulkee Moskovan ja Tšeljabinskin välinen M5-valtatie. Asukkaita on 20 700 henkeä (vuonna 2009).


title: Sysert

text: Paikkakunta on syntynyt vuonna 1732 perustetun rautatehtaan yhteyteen. Myöhemmin siitä tuli Sysertin vuoriteollisuusalueen keskus. Vuoteen 1932 saakka nimenä oli "Sysertski Zavod" (”Sysertin tehdas”). Vuonna 1946 Sysertista tuli kaupunki. Nykyään siellä on mm. metalliteollisuutta ja posliinitehdas.


title: Sysert

text: Nähtävyyksiin kuuluu kaupungin keskustassa sijaitseva, 1800-luvulla rakennettu Sysertin tehtaan masuuni, kotiseutumuseo ja Sysertissä syntyneen kirjailija Pavel Bažovin kotimuseo. Kaupungin luonnonkaunis ympäristö on suosittua lomanviettoseutua.


title: Michael Berryman

text: Michael John Berryman (s. 4. syyskuuta 1948) on yhdysvaltalainen näyttelijä. Hän on näytellyt elokuvassa "Yön silmät" ("The Hills Have Eyes"). Hän on myös näytellyt monissa muissa kauhuelokuvissa ja B-elokuvissa.


title: Rev Theory

text:
Rev Theory (ennen nimellä Revelation Theory) on yhdysvaltalainen hard rock -yhtye Massachusettsista . Se on perustettu vuonna 2002. Vuonna 2005 ilmestyi yhtyeen debyyttialbumi "Truth Is Currency".Rev theoryn tunnetuin kappale on ohjelman Blue Mountain State televisiosarjan tunnuslaulu "Hell Yeah".Revelation Theoryn jäsenet Rich, Dave ja Julian kokoontuivat ensimmäisen kerran vuonna 1997 Merrimackin Collegessa North Andoverissa. Sitten kaikki muuttivat Long Islandiin vuonna 2002, toivoen musiikkiuraa.
2005, he pyörivät muun muassa Sevendustin ja Hinderin keikoilla. Sitten he julkaisivat debyyttialbuminsa "Truth Is Currency", jolta kappale "Slowburn" pääsi Amerikan listoille. Siitä heidän uransa alkoi. WWE:n tunnettu painija Randy Orton käyttää sisääntulomusiikkinaan Rev Theoryn "Voices"-laulua.


title: IBK Lockerud Mariestad

text: IBK Lockerud on Ruotsin Mariestadista tuleva salibandyseura. Seura on perustettu vuonna 1983 nimellä "IBK Lockerudsgården". Seura on Ruotsin salibandyn menestyneimpiä ja on saavuttanut urheilumenestyksensä pääosin 1980-luvun lopulla ja 1990-luvun alussa.


title: IBK Lockerud Mariestad

text: Seuran miesten edustusjoukkue on voittanu Ruotsin mestaruuden viisi kertaa ja naisten joukkue neljä kertaa. Kaudella 2009-2010 Seuran naisten edustusjoukkue pelaa Ruotsin pääsarjassa Superliigassa.


title: Skellefteå Innebandy IF

text: Skellefteå Innebandy IF on ruotsalainen salibandyseura Skellefteåsta. Seuran naisten edustusjoukkue pelaa salibandya Ruotsin pääsarjassa Superliigassa. Joukkueen valmentajana toimii Mikael Lindholm ja joukkue pelaa kotiottelunsa Eddahallenissa.


title: Pompeji (romaani)

text: Pompeji on vuonna 2003 julkaistu Robert Harrisin jännitysromaani, jonka tapahtumat sijoittuvat antiikin Roomaan, Pompejin kaupunkiin, jossa tapahtui kuuluisa tulivuorenpurkaus vuonna 79.


title: Pompeji (romaani)

text: Insinööri Marcus Attilius on ottanut kolme päivää aiemmin vastaan uuden työnsä "Aqua Augustan" hoitajana, kun edellinen insinööri Exomnius katosi salaperäisesti. Samaan aikaan entinen orja Ampliatus, joka on rikastunut 17 vuotta aiemmin Pompejin maanjäristyksen jälkeen tekemiensä kiinteistökauppojen ansiosta, heittää arvokkaita kalojaan hoitaneen orjan mureenoille kalojen yllättäen kuoltua. Ampliatuksen tytär hakee Attiliuksen apuun tarkoituksenaan pelastaa orja ja hän saa selville, että akveduktin veteen, jota kaloille on annettu, on joutunut rikkiä. Myöhemmin akveduktin veden virtaus lakkaa ja Attilius saa Neapoliksessa majaansa pitävältä amiraali Gaius Plinius Secundukselta käskyn korjata akvedukti. Seuraavana päivänä vietetään vuosittaista vulkanalia-juhlaa ja koska akvedukti joudutaan sulkemaan korjaustöiden ajaksi, on kaupungilla odotettavissa mellakoita. Kysellessään satamassa tapaamiltaan ihmisiltä muiden Augustan varrella sijaitsevien kaupunkien vedentulosta, saa Attilius tietää, että Pompejissa akvedukti toimii vielä. Hän suuntaa ryhmänsä kanssa sinne.


title: HC Satakunta

text: HC Satakunta oli vuonna 2008 perustettu eurajokelainen jääkiekkoseura. Se pelasi kaudet 2011–2015 Suomi-sarjassa.


title: HC Satakunta

text: HC Luvia aloitti kaudella 2008–2009 III-divisioonan alemmassa sarjassa. Seuraavaksi kaudeksi se nousi II-divisioonaan. HC Luvia selviytyi II-divisioonasta kaudeksi 2010–2011 Suomi-sarjaan, jossa se eteni alkulohkoista suoraan valtakunnalliseen Suomi-sarjaan. Vuodesta 2011 HC Luvian edustusjoukkue käytti nimeä HC Satakunta.


title: HC Satakunta

text: Keväällä 2015 seura ilmoitti luopuvansa paikastaan Suomi-sarjassa.


title: Vapaudenriisto

text: Vapaudenriisto on rikos, jossa rikoksentekijä estää uhriaan liikkumasta vapaasti esimerkiksi riistämällä toiselta liikkumisvapauden tai eristämällä toisen tämän ympäristöstä. Suomen rikoslain mukaan siitä voidaan tuomita sakkoa tai enintään neljä vuotta vankeutta.


title: Vapaudenriisto

text: Henkilön liikkumisvapaus voidaan riistää esimerkiksi sitomalla taikka sulkemalla uhri sisätiloihin vaikkapa lukitsemalla tai uhkailemalla. Vapaudenriisto voi täyttyä myös, jos uhrin ainoaksi ulospääsyksi jää erittäin vaarallinen reitti, kuten parveke. Myös esimerkiksi liikuntarajoitteiselta henkilöltä pyörätuolin vieminen on vapaudenriisto. Vapaudenriisto voi tapahtua myös eristämällä henkilö tämän normaalista elinympäristöstään, kuten kuljettamalla henkilö vastentahtoisesti hänelle tuntemattomaan paikkaan.


title: Vapaudenriisto

text: Vapaudenriiston rangaistavuus edellyttää, että teko on oikeudeton. Tuomioistuimen määräämä vankeusrangaistus ei tietenkään ole rikosoikeudellisesti rangaistavaa vapaudenriistoa. Lisäksi vanhemmat saavat kasvatusoikeutensa nojalla kohtuullisissa määrin rajoittaa lastensa liikkumisvapautta esimerkiksi kotiarestilla, mutta eivät saa lukita lasta esimerkiksi komeroon.


title: Vapaudenriisto

text: Suomessa tapahtuu vuosittain yli 200 vapaudenriistoa. Vuonna 2008 vapaudenriistoja tuli poliisin tietoon 259, minkä lisäksi poliisi kirjasi 34 vakavaa vapaudenriistoa. Vapaudenriistojen määrässä ei ole tapahtunut 2000-luvulla vuosittain suurta muutosta. Lapsiin kohdistuvat vapaudenriistot ovat Suomessa harvinaisia.


title: Itiökasvit

text: Itiökasvit ovat kasveja, joiden lisääntymisessä itiöillä on keskeinen merkitys. Itiökasveissa ei ole kukkia, vaan niissä on itiöpesäkkeitä, joissa muodostuu paljon pienen pieniä itiöitä. Tuuli tai vesi kuljettavat itiöitä, joista uudet kasvit saavat alkunsa. Itiökasveja ovat muut kuin siemenkasvien kaareen kuuluvat kasvit. Sellaisia ovat muun muassa sammalet, saniaiset ja levät. Monien sammalten itiöpesäkkeet ovat varren päässä. Saniaisten itiöpesäkkeet ovat ruskeina läikkinä lehtien alapinnalla.


title: K2rhym

text: K2rhym on tunisialainen rap-artisti. Hän muutti Saint-Denisiin, Ranskaan 15-vuotiaana ja ryhtyi sittemmin tuottamaan rap-musiikkia. K2rhym on työskennellyt muun muassa yhdessä Reda Talianin, Tunisianon, Willy Denzeyn ja Akilin kanssa.


title: Vanhaan hyvään aikaan

text: Vanhaan hyvään aikaan on Erkki Junkkarisen albumi vuodelta 1970. Tästä albumista Junkkarinen sai muutamaa vuotta myöhemmin "Ruusuja hopeamaljassa" -albuminsa siivittämänä kultalevyn. Levyn kappaleista "Valssi menneiltä ajoilta" oli Junkkarisen menestyskappale 1950-luvun alkuvuosina.


title: Konkaritanssit

text: Konkaritanssit on Erkki Junkkarisen albumi vuodelta 1972. Konkaritanssit-albumeja julkaistiin seuraavina vuosina kuusi lisää, eri solisteilla. Viimeinen ilmestyi vuonna 1975.


title: Breakaway (Transformers)

text: Breakaway on Transformers-universumissa esiintyvä Autobotti. Hasbron luoma hahmo esiintyi ensimmäisen kerran vuonna 2007 "Transformers: Timelines" -lelusarjassa.


title: Breakaway (Transformers)

text: Breakaway oli tässä lelusarjassa yksi Autoboteista, jotka muodostavat 13 alkuperäiseen transformeriin kuuluvan Nexus Maximuksen (tunnettu myöhemmin nimellä Nexus Prime).


title: Breakaway (Transformers)

text: Breakaway on "" -pelissä yksi viidestä Autobottikampanjan pelihahmosta ja heistä myös ainoa lentokykyinen (lukuun ottamatta Jetfiren osilla päivitetty versiota Optimuksesta). Breakaway käyttää aseinaan fuusiosädetarkkuuskivääriä ja ketjukanuunaa. Erikoiskykynä hänellä on lämpöaalto, joka ylikuumentaa vihollisten aseet väliaikaisesti. Breakawayn äänenä pelissä on Andrew Kishino.


title: Breakaway (Transformers)

text: Breakawayn piti esiintyä myös elokuvassa "", mutta sen sijaan pääsikin vain sen peliversioon.


title: Breakaway (Transformers)

text: "" -pelissä Breakaway esiintyvästä kolmesta Aerialbotista. Xbox 360- ja PlayStation 3-versioissa hän on pelattava hahmo moninpelitilassa. Breakawayn äänenä pelissä on Christian Lanz.


title: Ei turhia paineita

text: Ei turhia paineita on rap-artisti Hannes H.:n 9. elokuuta 2010 julkaistu studioalbumi. Sen julkaisi Skill Street Entertainment.


title: Näillä mailla

text: Näillä mailla on Pepe Ahlqvistin 20. albumi, joka julkaistiin 19. toukokuuta 2010. Se on Ahlqvistin ensimmäinen suomenkielinen albumi, ellei SF-Bluesin "Joutomailla" -levyä lasketa mukaan. Levyn kappaleet ovat Ahlqvistin sävellyksiä Timo Kiiskisen ja Teppo Nuorvan teksteihin.


title: Bo Hansson

text: Bo "Bosse" Ingemar Gunnar Hansson (10. huhtikuuta 1943 Göteborg – 23. huhtikuuta 2010 Tukholma) oli ruotsalainen muusikko ja säveltäjä. Hanssonin tunnetuin levytys on J. R. R. Tolkienin "Taru sormusten herrasta" -trilogian pohjalta sävelletty "Sagan Om Ringen" vuodelta 1970, joka samalla aloitti hänen soolouransa. 60-luvun loppupuolella Hansson soitti urkuja Hansson & Karlsson- duossa rumpali Jan Carlssonin kanssa. Hansson & Karlssonin tunnetuin kappale noilta ajoilta lienee Jimi Hendrixin versioima "Tax Free".


title: Bo Hansson

text: Bo Hansson syntyi 10. heinäkuuta 1943 Göteborgissa, missä hänen vanhempansa työskentelivät ravintola-alalla. Pian Bon syntymän jälkeen hänen vanhempiensa täytyi muuttaa työn perässä pohjoiseen Jämtlandin maakuntaan. Bo vietti lapsuusvuotensa pienessä Vaplan kylässä Östersundin lähistöllä. 50-luvun alussa Bon vanhemmat joutuivat muuttamaan jälleen, tällä kertaa Tukholmaan. Bo jäi edelleen Vaplaan perheystävien luokse asumaan.


title: Bo Hansson

text: Teini-ikäisenä Bo muutti vanhempiensa luokse Tukholmaan. Pääkaupungissa vallinnut tuore rock and roll- villitys kiinnitti pian Bon huomion, ja hän ryhtyi opettelemaan kitaransoittoa itsekseen. 50-luvun lopulla rock n´roll antoi vähitellen tilaa viriävälle jazz ja blues-kiinnostukselle. Tuolloin Bo liittyi bluespianisti Slim Notinin Blues Gang- yhtyeeseen. Slim Notini´s Blues Gangin jälkeen Bo perusti oman yhtyeen, nimeltään The Merrymen. Vuoden sisällä The Merrymen sai levytyssopimuksen Polydor-yhtiölle. Yhtye voitti myös Ruotsin radion järjestämän rock-kilpailun, ja pääsi sittemmin Rolling Stonesin lämmittelybändiksi näiden Skandinavian kiertueelle.


title: Bo Hansson

text: Vuonna 1966, kun The Merrymen oli jo läpimurron partaalla, Hansson näki amerikkalaisen jazz-urkuri Jack McDuffin esiintyvän Tukholmassa. McDuffin soiton inspiroimana Hansson päätti lähteä kokonaan uusille urille, ja erosi The Merrymenistä. Hansson sai lopulta hankituksi Hammond-urut lainarahalla kierreltyään sitä ennen kuukausikaupalla Tukholman musiikkiliikkeissä yhdessä entisen bändikaverinsa Bill Öhrströmin kanssa; näiden retkien aikana Hansson opetteli soittamaan urkuja "testaillessaan" niitä pitkät ajat samalla kun Öhrnström piti myyjät kiireisinä. Hansson ei tosin koskaan kyennyt maksamaan lainoja takaisin tyttöystävälleen ja kavereilleen, ja loppujen lopuksi urut ulosmitattiin erään keikan lopussa.


title: Bo Hansson

text: Bill Öhrnström oli tällä välin pääsyt Polydor-yhtiön tuottajaksi ja manageriksi. Hän käytti suhteitaan hyväkseen ja tutustutti Hanssonin lukuisiin muusikoihin. Näistä tuttavuuksista tärkeimmäksi osoittautui rumpali Jan Carlsson, jonka kanssa Hansson löysi yhteisen sävelen välittömästi.


title: Bo Hansson

text: Vuonna 1967 perustettu jazz-vaikutteinen instrumentaaliduo Hansson & Karlsson osoittautui erikoisuudestaan huolimatta suurmenestykseksi kotimaassaan. Kitaristi Jimi Hendrix kiinnostui Hansson & Karlssonin musiikista ollessaan Skandinavian-kiertueella vuonna 1967. Hendrix järjesti vuoden lopussa yhteisen jamisession Hansson & Karlssonin kanssa Tukholmassa, otti duon kappaleen "Tax Free" lavaohjelmistoonsa ja levytti siitä oman versionsa 1968. Hendrixin levytetty tulkinta on kuultavissa muun muassa postuumilla kokoelmalevyllä "War Heroes" ja konserttiversio livealbumilla "Live at Winterland". Kappaleen alkuperäisversio löytyy Hansson & Karlssonin albumilta "Monument".


title: Bo Hansson

text: Vuoteen 1969 mennessä Hansson & Karlsson oli levyttänyt kolme albumia ja kaksi singleä. Janne Carlsson oli alkanut saavuttaa nimeä myös musiikkipiirien ulkopuolella näyttelijänä ja TV-kasvona. Bo Hansson puolestaan oli väsynyt kiertueisiin ja kiivaaseen konsertointitahtiin. Samana vuonna yhtye julkaisi viimeisen albuminsa "Man at the Moon" ja molemmat osapuolet jatkoivat omia teitään.


title: Bo Hansson

text: Hansson & Karlssonin tuotannosta julkaistiin duon nimeä kantava kokoelma vuonna 1998.


title: Bo Hansson

text: Hansson & Karlssonin hajoamisen aikoihin Hansson ihastui tyttöystävältään lainaamaansa J. R. R. Tolkienin "Sormusten herraan". Hansson aloitti teokseen pohjautuvan sävellystyön matkoille lähteneen ystävänsä kotona. Kotiin palatessaan Hanssonin ystävä sai huomata tulleensa häädetyksi Hanssonin metelöintiin kyllästyneiden naapurien valitusten vuoksi.


title: Bo Hansson

text: Hansson muutti talveksi vuokrattuun kesäasuntoon Tukholman saaristossa sijaitsevalle Älgön saarelle, missä hän uppoutui "Sormusten herran" maailmaan ja levytti teoksen inspiroimaa musiikkia koko seuraavan syksyn ja talven yhdessä rumpali Rune Carlssonin ja äänittäjä Anders Lindin kanssa. Hanssonilla ei ollut varaa studiokuluihin, joten äänitystilat järjestettiin kesämökille yksinkertaisella järjestelyllä: Hansson itse soitti urkuja, kitaraa, bassoa ja vasta hankkimaansa Moog-syntetisaattoria yhdessä huoneessa, Carlsson rumpuja toisessa, ja jäljelle jäävään huoneeseen kasattiin Lindin äänityslaitteet, mm. lainattu neliraitanauhuri.


title: Bo Hansson

text: Levyn äänitykset hoidettiin keväällä loppuun Ruotsin Yleisradion 8-raitaisella nauhurilla, joka tuolloin oli ainoa laatuaan koko maassa. Andres Lind sai laitteen käyttöönsä testausmielessä kerrottuaan olevansa kiinnostunut ostamaan samanlaisen ulkomailta. Lind onnistui houkuttelemaan myös radion studiomuusikot Gunnar Bergstenin (saksofoni) ja Sten Bergmanin (huilu) mukaan loppuvaiheen levytyksiin.


title: Bo Hansson

text: Hanssonin tarkoituksena oli käyttää lauluosuuksia joissakin kappaleissa, mutta hän ei saanut tähän lupaa kirjan kustantajalta.


title: Bo Hansson

text: Sagan Om Ringen julkaistiin syksyllä 1970 Anders Lindin perustaman Silence Recordsin ensimmäisenä julkaisuna, ja levystä tuli suurmenestys Ruotsissa. Charisma Recordsin Tony Stratton-Smith julkaisi levystä kansainvälisen painoksen "Music Inspired by the Lord of the Rings" omalla levymerkillään lokakuussa 1972. Levy nousi Ison-Britannian kahdenkymmenen myydyimmän levyn listalle ja Billboard 200-listan sijalle 154. Bo Hansson sai esikoisestaan kultalevyn sekä Isosta-Britanniasta että Australiasta.


title: Bo Hansson

text: New Musical Express -lehden haastattelussa (18.11.1972) Hansson kertoi, että hänen alkuperäisissä suunnitelmissaan oli ollut laulumelodioiden säveltäminen Tolkienin teksteihin nuorelle sopraanoäänelle, mutta Tolkienin kustantaja Allen & Unwin kielsi tämän ehdottomasti, joten Hansson joutui toteuttamaan koko teoksen instrumentaalisena. Kustantamon vaatimuksesta myös levyn kansainväliseen painokseen lisättiin teksti ""Music inspired by...""


title: Bo Hansson

text: Viimeisin CD-versio levystä on julkaistu vuonna 2002.


title: Bo Hansson

text: Hansson aloitti seuraavan soololevynsä nauhoittamisen huomattavasti paremmalla laitteistolla tukholmalaisessa Decibel-studiossa. Levyllä soittaa sama kokoonpano kuin "Sagan on Ringenillä" vahvistettuna kitaristi Kenny Håkanssonilla. Uusi levy julkaistiin Ruotsissa nimellä "Ur trollkarlens hatt" (Silence Records, 1972) ja Isossa-Britanniassa vuotta myöhemmin nimellä "Magician´s Hat" (Charisma). Levyn musiikki on paremmista tuotanto-olosuhteista johtuen aiempaa monikerroksisempaa ja lopputulos on soundeiltaan edeltäjäänsä hiotumpi. Vaikka levy oli edeltäjänsä tavoin arvostelumenestys, se ei noussut enää samanlaiseksi listasuosikiksi Isossa-Britanniassa.


title: Bo Hansson

text: Hansson suunnitteli kotimaankiertuetta uuden levyn tiimoilta, mutta ei lopultakaan ollut tarpeeksi kiinnostunut konsertoimisesta, joten kiertue peruttiin ja Hansson palasi studioon. Hänen kolmas sooloalbuminsa "Mellanväsen" ilmestyi Silencen julkaisemana lokakuussa 1975 ja Charisman kansainvälisenä painoksena helmikuussa 1976, nimellä "Attic Thoughts". Tuotannon ja sovitusten kannalta "Mellanväsen" on Hanssonin kokeellisin albumi ja se jäi hänen viimeiseksi levytyksekseen Silence Recordsille.


title: Bo Hansson

text: Hansson solmi kansainvälisen sopimuksen Charisman kanssa ja ryhtyi luomaan uutta kirjaan pohjautuvaa musiikkiteosta. Tällä kertaa Hanssonin inspiraation lähteenä toimi Richard Adamsin menestysromaani "Ruohometsän kansa". Hanssonin yhtye pysyi samana kuin aikaisemmillakin levyillä, mutta tuottaja Anders Lind vaihtui Pontus Olsseniin. Hansson on antanut levyllä runsaasti tilaa kitaristi Kenny Håkanssonin ideoille ja soitolle. "Kaniinilevynä" (""kaninplattan"") tunnettu "El-Ahrairah" ilmestyi Ruotsissa 1977. Muualla maailmassa levy julkaistiin nimellä "Music Inspired by Watership Down". Levy ei menestynyt listoilla ja turhautunut Hansson vetäytyi kokonaan syrjään musiikkiteollisuudesta.


title: Bo Hansson

text: Bo Hansson pysytteli poissa julkisuuden valokeilasta. Hansson & Karlssonin jälkeen hän ei lähtenyt enää koskaan kiertueille, eikä esiintynyt edes yksittäisissä livekonserteissa lukuun ottamatta lyhyttä periodia Fläsket Brinner-yhtyeessä ja muutamaa satunnaista esiintymistä Kebnekajsen riveissä kotimaassaan. Ulkomailla Hansson ei esiintynyt koskaan huolimatta mittavasta kulttisuosiostaan.


title: Bo Hansson

text: Bo Hanssonin viimeiseksi jäänyt levytys "Mitt i livet" ilmestyi vuonna 1985 useiden vuosien hiljaisuuden jälkeen. Perinteisempään laulutuotantoon keskittynyt albumi, jolla vierailee useita vokalisteja, poikkeaa huomattavasti Hanssonin muusta tuotannosta. Toistaiseksi levyä ei ole julkaistu CD-muodossa, eikä edes Ruotsin ulkopuolella. Hansson ei palannut pysyvästi musiikkiuralle, vaan katosi uudelleen julkisuudesta pian "Mitt i livetin" ilmestyttyä.


title: Bo Hansson

text: Hanssonin loppuelämää varjostivat tiettävästi köyhyys, asunnottomuus ja terveysongelmat. 90-luvulla hän alkoi kuitenkin saada enenevässä määrin uusia ihailijoita. Hanssonin uudelleenlöytymiseen vaikutti uudelleen virinnyt kiinnostus 70-luvun progemusiikkiin ja Hanssonin kaltaisten artistien saama huomio konemusiikin tekijöiden ja DJ:den suunnalta. "Music Inspired by Lord of the Rings" julkaistiin uudelleen CD-muodossa ja sitä seurasi Hansson & Karlssonin tuotannosta tehty kokoelma. Vuonna 1998 Hansson & Karlsson teki pienimuotoisen comebackin, ja vuosina 2002-2005 Silence Records julkaisi Hanssonin 70-luvun klassikkoalbumit remasteroituina CD:inä. 2000-luvulla Hansson teki yhteistyötä urkuri Erik Malmbergin kanssa nimellä Dubbelorganisterna.


title: Bo Hansson

text: Bo Hansson löydettiin kuolleena hotellihuoneestaan Tukholmassa 23.4.2010. Hän oli kuollessaan 67-vuotias.


title: Bo Hansson

text: Nykyisin Hanssonin uraauurtava työ niin soolourallaan kuin Hansson & Karlssonissakin tunnustetaan yleisesti, ja julkisuudelta sivussa pysytellyt artisti itse on kasvanut ruotsalaisissa musiikkipiireissä legendaariseksi hahmoksi.


title: Bo Hansson

text: Soololevyt:


title: Bo Hansson

text: Hansson & Karlsson:


title: Bo Hansson

text: Viitteet


title: Viherkonna

text: Viherkonna ("Pseudepidalea viridis") on eurooppalainen sammakkolaji. Siitä on aiemmin käytetty myös nimeä vihertäpläkonna.


title: Viherkonna

text: Viherkonna kasvaa 6–9 cm pitkäksi. Selkäpuoli on pohjaväriltään vaalean rusehtava ja siinä on selvärajaisia, vihertäviä läiskiä. Pohjaväri kuitenkin vaihtelee hieman konnan elinympäristön mukaan. Vatsapuoli on vaalea.


title: Viherkonna

text: Viherkonnaa tavataan laajoilla alueilla Euroopassa Fennoskandian eteläpuolella, Rhein-joesta itään, Italiasta pohjoiseen ja idässä Kazakstaniin asti. Lajia on tavattu Suomessa vain satunnaisesti 1990-luvun alussa.


title: Oldřich Válek

text: Oldřich Válek (s. 9. kesäkuuta 1960 Opava, Tšekkoslovakia) on tšekkiläinen entinen jääkiekkoilija ja maailmanmestari. Hän oli rightilta pelaava temperamenttinen voimahyökkääjä.


title: Oldřich Válek

text: Valék pelasi koko kotimaanuransa Dukla Jihlavan riveissä. Hän pelasi seurassa kevääseen 1989 asti, jonka jälkeen hän siirtyi Lahteen vastaperustetun Hockey Reippaan riveihin. Minnesota North Stars varasi Válekin numerolla #212 vuonna .


title: Oldřich Válek

text: Válek tuli suomalaisittain tutuksia ennen kaikkea Hockey Reippaan kovaotteisena pelaajana. Hän oli nostamassa joukkuetta I-divisioonasta takaisin SM-liigaan keväällä 1990. Válek muistetaan Lahdessa myös fyysisestä pelityylistään. Kaudella 1989–1990 hän sai yhdeksän ottelun pelikiellon loukattuaan linjatuomarin fyysistä koskemattomuutta 19. marraskuuta 1989 Kiekko-Espoota vastaan pelatun ottelun jälkimainingeissa; Kiekko-Espoo voitti ottelun jatkoajalla. Sama toistui kauden 1990–91 lopulla Turussa 21. helmikuuta 1991 ottelussa TPS:ää vastaan. Tämän seurauksena Válek sai marraskuuhun 1991 asti kestäneen pelikiellon (yhteensä 17 ottelua). Pitkän pelikiellon takia Hockey Reipas jätti Válekin sopimuksen uusimatta ja kohuttu laitahyökkääjä siirtyi kaudeksi 1991–92 Norjan GET-liigan Stjerneniin, jossa hän vietti kaksi seuraavaa kautta.


title: Oldřich Válek

text: Fyysisyydestään huolimatta Válek teki myös paljon pisteitä. Hän oli nousukaudella 1989–90 Reippaan paras maalintekijä tehtyään 47 osumaa vain 28 ottelussa. Pelikiellon lisäksi hän oli sivussa seitsemän ottelua silmään osuneen kiekon aiheuttaman vamman vuoksi. Kauden päätteeksi Válek valittiin myös toiseen tähdistökentälliseen. Liigakarsinnoissa Kouvolan KooKoota vastaan Válek keräsi neljässä ottelussa tehot 3+1. Kaikki maalit syntyivät karsintasarjan toisessa ottelussa Lahdessa, jonka Hockey Reipas voitti lukemin 8–2. SM-liigakaudella 1990–91 Válek oli Reipaan paras pistemies sekä maalintekijä tehoilla 28+23=51.


title: Oldřich Válek

text: Reipaan fanit jäivät kaipaamaan Válekia niin paljon, että hänet haluttiin lähes väkisin takaisin joukkueeseen. Talousvaikeuksista kärsinyt Reipas Lahti (perustettiin Hockey Reippaan tilalle) järjesti kansalaiskeräyksen, jossa tavoitteena oli saada 50 000 markkaa kokoon. Válekin sopimukseen saatiin riittävästi rahaa ja hän palasi Reippaaseen kaudeksi 1993–94. Válek joutui jättämään joukkueen kuitenkin kesken kauden, sillä Reipas Lahden talousvaikeudet syvenivät.. Tehokkuus kaukalossa jätti myös toivomisen varaa, sillä 17 ottelussa Válekin tilille kertyi vain 8 (2+6) tehopistettä.


title: Oldřich Válek

text: Válek palasi Dukla Jihlavaan kaudella 1993–94 ja lopetti pääsarjauransa keväällä 1996. Viimeisellä kaudellaan hän pelasi myös ranskalaisessa HC Chamonixissa. Pääsarjauransa jälkeen Válek on pelannut myös Tšekin ja Saksan alasarjoissa.


title: Oldřich Válek

text: Válek pelasi jääkiekon MM-kilpailuissa vuosina 1983 (hopeaa), 1985 (kultaa), 1986 sekä 1989 (pronssia).


title: Oldřich Válek

text: Nykyään Válek toimii kuntokeskuksen yrittäjänä pienessä Dačicen kaupungissa. Hän on toiminut myös Dukla Jihlavan juniorivalmentajana.


title: Kemin Uimaseura

text: Kemin Uimaseura on vuonna 1932 perustettu kemiläinen uimaseura. Uimaseura on vieläkin toiminnassa. Monien vuosien aikana Kemin Uimaseurassa on ollut monta ryhmää, mutta nykyään siinä on noin 6. Seuran nykyisenä päävalmentajana toimii Tuomas Suomalainen.


title: Kivisammalet

text: Kivisammalet ("Grimmia") on kivisammalten heimoon kuuluva suku. Kivisammalet kasvavat kivillä ja kallioilla. Ne ovat kärkipesäkkeisiä lehtisammalia. Suurin osa lajeista on pieniä (alle 2 cm) ja niillä on usein lehdessä karvakärki. Ainoastaan pohjankivisammal kasvaa koko Suomessa.


title: Colin Norris

text: Colin Norris (s. 12. helmikuuta 1976 Glasgow) on sairaanhoitaja, joka murhasi neljä iäkästä potilasta insuliinilla kahdessa leedsiläisessä sairaalassa vuonna 2002. Uhrit olivat Doris Ludlam (80), Bridget Bourke (88), Irene Crookes (79) ja Ethel Hall (86); heidän lisäkseen Norris yritti epäonnistuneesti surmata Vera Wilbyn (90). Syyllinen tuomittiin maaliskuussa 2008 neljään elinkautiseen ja 20 lisävankeusvuoteen murhan yrityksestä. Ennen armahduksen mahdollisuutta hän joutuu istumaan vähintään 30 vuotta.


title: Colin Norris

text: Norrisin tuntema viha vanhuksia kohtaan alkoi kehittyä jo hänen harjoittelija-aikoinaan. Moneen otteeseen hän jopa kieltäytyi työskentelemään heidän parissaan. Hänen mieleensä oli jäänyt sairaanhoitaja Jessie McTavishia koskenut luento. McTavish oli vuonna 1974 saanut insuliinisurmasta elinkautisen, vaikkakin valitus vuonna 1976 oli johtanut tuomion kumoamiseen.


title: Colin Norris

text: Valmistuttuaan Norris muutti Leedsiin vuonna 2001. Hän työskenteli toukokuussa 2002 ortopedisellä osastolla, jossa päätti kokeilla "modus operandiaan" 90-vuotiaalla Vera Wilbyllä. Nainen oli ollut lonkkaleikkauksessa kaaduttuaan. Norris antoi tälle morfiinia ja sitten insuliinia. Uhri oli hädin tuskin tajuissaan, kun hänen havaittiin saaneen äkillisen, selittämättömän hypoglykeemisen kohtauksen. Wilby selvisi, mutta Norris päätti epäonnistumisesta huolimatta jatkaa.


title: Colin Norris

text: Ludlamin, Bourken ja Crookesin kohdalla Norris onnistui. Heidän jälkeensä hän valitsi uhrikseen Ethel Hallin. Hallin tilassa tapahtui 20. marraskuuta 2002 merkittävä käänne huonompaan. Hän vajosi koomaan ja kuoli tajuihinsa palaamatta 11. joulukuuta. Norris oli jopa "ennustanut" työtovereilleen potilaan tilan muuttumisen tämän näennäisen hyvästä terveydestä huolimatta. Diabetesasiantuntija tri Emma Ward hämmästyi Ethel Hallin joutumisesta koomaan niin suuresti, että määräsi verikokeet, jotka paljastivatkin noin 12-kertaisiksi tavallisesta kohonneet insuliinitasot. Epäilykset heräsivät, koska potilas ei ollut diabeetikko. Todistusaineistoa kertyi, ja oikeudenkäynti alkoi lokakuussa 2007.


title: Colin Norris

text: Norris on homoseksuaalinen.


title: Tierasammalet

text: Tierasammalet ("Racomitrium") on kivisammalten heimoon kuuluva suku. Kaikki lajit ovat elinvoimaisia lapintierasammalta lukuun ottamatta, joka on puutteellisesti tunnettu.


title: Tierasammalet

text: Kaksi yleisintä Suomessa esiintyvää lajia ovat kellanvihreä kivitierasammal sekä noin 20 cm korkea kalliotierasammal.


title: Mitchell Parish

text: Mitchell Parish, alun perin Michael Hyman Pashelinsky (10. heinäkuuta 1900 – 31. maaliskuuta 1993) oli yhdysvaltalainen sanoittaja. Hänen tunnetuimpia sanoituksiaan ovat ”Stardust”, ”Sweet Lorraine”, ”Deep Purple”, ”Stars Fell on Alabama” ja ”Sophisticated Lady”.


title: Mitchell Parish

text: Parish syntyi Liettuassa vuonna 1900. Hänen perheensä muutti Yhdysvaltoihin, Shreveportin kaupunkiin Louisianassa, Parishin ollessa seitsemän kuukauden ikäinen. Neljävuotiaana hän muutti New Yorkiin, jossa vietti lapsuutensa. Hänen ensimmäinen työnantajansa oli musiikintuottaja Jack Mills, jonka yhtiölle Parish kirjoitti huumorimusiikkia vaudeville-esityksiin 12 dollarin viikkopalkalla.


title: Mitchell Parish

text: Parishin ensimmäinen menestyskappale oli vuoden 1928 ”Sweet Lorraine”, ja vuotta myöhemmin seurasi Hoagy Carmichaelin säveltämä ”Stardust”, josta tuli yksi aikakauden suurimmista populaarimusiikin hiteistä ja yksi nauhoitetuimmista jazzstandardeista. Vaikka itsenäisten populaarimusiikin kappaleiden kirjoittaminen olikin hänen pääasiallinen työnsä, Parish sanoitti toisinaan myös näytelmämusiikkia. Hänen sanoituksiaan käytettiin muun muassa musikaaleissa "Cotton Club Parade", "Earl Carroll Vanities of 1940" ja "Icecapades of 1941". Sanoitustensa lisäksi hän julkaisi runokirjan "For Those in Love".


title: Suitit

text: Suitit ovat Latvian Kuurinmaan Alsungan, Kuldīgan ja Ventspilsin kunnissa 402 km² kokoisella alueella asuva etninen ryhmä. He ovat muista paikallisista latvialaisista poiketen katolilaisia ja he ovat säilyttäneet monia latvialaisen kulttuurin vanhoja piirteitä. Suiteja arvioidaan olevan noin pari tuhatta.


title: Suitit

text: Suitit eriytyivät muista Kuurinmaan latvialaisista miltei 400 vuotta sitten. Alue oli ollut katolilainen Baltian ristiretkien päättymisestä lähtien. Kuurinmaan herttua Gothard Ketler suoritti uskonpuhdistuksen vuonna 1561 ja pääkirkoksi nousi luterilainen kirkko. Katolilaisuudesta tuli lailla kiellettyä vuoteen 1617 saakka. Vuonna 1623 paikallinen kreivi Johan Ulrich von Schwerin meni naimisiin puolalaisen Barbara Konarskan kanssa ja kääntyi samalla katolilaisuuteen. Vuonna 1634 hän kutsui omistamilleen maille jesuiittoja käännyttämään paikallisia katolilaisuuteen. Muut maanomistajat vastustivat käännytystyötä, ja von Schwerin tapettiin myrkyttämällä vuonna 1637. Samana vuonna Puolan kuningas Vladislav IV Waza, jonka vasallivaltio Kuurinmaan herttuakunta tuolloin oli, joutui henkilökohtaisesti rauhoittamaan tilannetta. Schwerinin suku luopui maistaan vuonna 1738, mutta tuolloin katolilaisuus oli jo juurtunut paikallisiin asukkaisiin. Katolilaiset asukkaat eristäytyivät ympäröivistä luterilaisista ja säilyttivät samalla monia vanhoja perinteitä nykypäiviin saakka.


title: Suitit

text: Kuurinmaan herttuakunta liitettiin Venäjän keisarikuntaan vuonna 1795. Samalla von Schweriniltä herttua Peter von Bironille päätyneet suitien maat luovutettiin Venäjän valtiolle muiden herttuan maiden mukana. Suitien maat säilyivät Venäjän omistuksessa vuoteen 1915. Venäjän valtion omistuksessa olevien maiden talonpojilla oli yleensä paremmat oikeudet kuin moisioiden alaisilla talonpojilla. Maaorjuus lakkautettiin alueella vuonna 1817. Vuonna 1897 Kuurinmaalla oli 74 837 katolilaista, joista noin 9 000 oli suiteja. Venäjän vuoden 1905 vallankumouksen aikana kommunistit olivat aktiivisia myös suitien alueella. Alsungan kunnan otti haltuunsa paikallinen vallankumouskomitea, jonka venäjältä tullut sotaväki kukisti 27. tammikuuta 1906. 25 henkilöä pidätettiin ja 5 teloitettiin. Ensimmäinen maailmansota laajeni alueelle vuonna 1915, ja saksalaiset joukot ottivat alueen haltuunsa 24. huhtikuuta. Suurin osa Kuurinmaan asukkaista pakeni saksalaisten tieltä, ennen sotaa Kuurinmaalla asuneista 800 000 asukkaasta vain noin 230 000 jäi paikalle. Puna-armeija otti alueen haltuunsa saksalaisilta vuonna 1919, mutta joutui pian perääntymään. Yhteensä 30 henkilöä Alsungan alueelta kuoli näiden taistelujen aikana.


title: Suitit

text: Vuonna 1921 perustettiin Alsungan kulttuuriyhdistys. Kaksi vuotta myöhemmin perustettiin katolilainen nuorisojärjestö "Klints". 1924-25 suitien laulua ja häärituaaleja esitettiin Riiassa. Vuonna 1935 suiti-alueella asui 7054 asukasta. Vuonna 1940 Neuvostoliitto miehitti Latvian. Seuraavana vuonna suitien alueelta karkotettiin 42 henkilöä, joista 18 kuoli. Saksalaiset valloittivat alueen 1941, ja venäläiset valtasivat sen takaisin 1945. Maatilojen kollektivisointi alkoi vuonna 1948, jolloin suitien alueelle perustettiin "Spars"-, "Sarkanais strēlnieks"- ja "Blāzma"- nimiset kolhoosit. Vuoden 1949 maaliskuussa paikallisia karkotettiin jälleen Siperiaan yhteensä 379 henkilöä, joista monet kuolivat.


title: Suitit

text: Historiallisista suitien asuttamista kolmesta kunnasta kaksi liittyi naapurikuntiin Latvian kuntauudistuksessa 2007. Vain Alsungan kunta säilytti itsenäisyytensä. Latvian hallitus suunnitteli tämänkin kunnan liittämistä toisiin kuntiin, mikä johti suitien mielenosoituksiin Riiassa. Suitu novads -järjestö uhkasi jopa suitien alueen julistautuvan itsenäiseksi. Mielenosoitukset saivat Latvian hallituksen luopumaan suunnitelmistaan.


title: Suitit

text: Suiteilla on oma murteensa ja kansallispuku. Suiteilla on myös rikas kansanlauluperinne ja heiltä tunnetaan yli 52 tuhatta erilaista kansanlaulua. Miehet esittivät pitkälauluiksi kutsuttuja kappaleita. Pääasiallisesti laulusta vastasivat kuitenkin naiset. Naiset esittivät lauluja usein ryhmissä yhden laulaessa vuorollaan melodiaa ja muiden säestäessä eräänlaisella pitkällä humina-äänellä. Suitilaisessa musiikissa käytetään vanhoja latvialaisia soittimia, kuten esimerkiksi kanteletta ja säkkipilliä. Suitien kulttuurialue lisättiin Unescon aineettoman kulttuuriperinnön luetteloon vuonna 2009. Vaikka suitilainen kulttuuri onkin Latvian neuvostoajan jälkeen elpynyt, se on vaarassa hävitä. Suitilaisesta kulttuurista parhaiten perillä olevat ovat jo vanhuksia.


title: Arthur Mentz

text: Arthur Mentz (7. maaliskuuta 1882 Elbing – 1957) oli saksalainen opettaja ja pikakirjoitushistorioitsija, joka tunnetaan erityisesti antiikin pikakirjoituksen tuntijana.


title: Arthur Mentz

text: Mentz opiskeli Königsbergin Albertus-yliopistossa klassista filologiaa, historiaa ja maantiedettä. Hän valmistui filosofian tohtoriksi vuonna 1906 ja toimi sen jälkeen yliopistossa pikakirjoituksen lehtorina. Kun Königsberg (nykyinen Kaliningrad) siirrettiin Neuvostoliitolle vuonna 1945, Mentz muutti Rintelniin.


title: Arthur Mentz

text: Mentz tutustui jo nuorena Gabelsbergerin pikakirjoitusjärjestelmään, ja myöhemmin hän kirjoitti useita kirjoja pikakirjoituksen historiasta.


title: Scott Garland (showpainija)

text: Scott Ronald Garland (s. 2. heinäkuuta 1973) on yhdysvaltalainen showpainija, joka tunnetaan kehänimellä Scotty 2 Hotty.


title: Scott Garland (showpainija)

text: Garland paini ensi kertaa WWE:ssä ottelemalla Tag Team -ottelun Sonny Blazen kanssa ja käytti tällöin Scott Tayloria kehänimenään.


title: Karl Denke

text: Karl Denke (12. elokuuta 1870 – 22. joulukuuta 1924) oli saksalainen sarjamurhaaja ja kannibaali. Hän syntyi nykyisessä Puolan Ziębicessä. Aikuisiällään hän soitti urkuja paikallisessa kirkossa. Hän joutui pidätetyksi joulukuussa 1924 hyökättyään kirveen kanssa miehen asuntoon. Poliisi löysi Denken kotoa ihmislihaa, ja muistikirjassa oli tietoja kolmestakymmenestä henkilöstä, jotka olivat joutuneet sarjamurhaajan uhreiksi vuosien varrella. Denke teki itsemurhan hirttäytymällä selliinsä pidätyksen jälkeen.


title: Karl Denke

text: On myös kerrottu että Denke olisi myynyt murhaamiensa ihmisten lihaa Breslaun (nyk. Wrocław) torilla.


title: Karl Denke

text: Denken rikokset tapahtuivat vuosina 1903–1924.


title: Paasisammalet

text: Paasisammalet ("Schistidium") on kivisammalten heimoon kuuluva suku. Ne kasvavat erilaisilla kivialustoilla ja muistuttavat kivisammalia.


title: Hitusammalet

text: Hitusammalet ("Seligeria") on hitusammalten heimoon kuuluva suku. Ne ovat hyvin pieniä kalkkikallioilla kasvavia kärkipesäkkeisiä lehtisammalia.


title: Felix von Kunowski

text: Felix von Kunowski (1868–1942) oli saksalainen upseeri ja pikakirjoitusjärjestelmän kehittäjä.


title: Felix von Kunowski

text: Felix von Kunowski kehitti yhdessä veljensä Albrecht von Kunowskin kanssa Kansallispikakirjoitus-nimisen pikakirjoitusjärjestelmän, joka julkaistiin vuonna 1898. He julkaisivat vuonna 1895 yhdessä myös kirjan "Die Kurzschrift als Wissenschaft und Kunst".


title: Fredrik Nilsson

text: Fredrik Nilsson (s. 16. huhtikuuta 1971 Västerås, Ruotsi) on ruotsalainen jääkiekkovalmentaja sekä entinen jääkiekkoilija, pelipaikaltaan vasen laitahyökkääjä.


title: Fredrik Nilsson

text: Nilsson aloitti ammattilaisuransa kotikaupunkinsa joukkueessa Västerås IK:ssa kaudella 1988–89. Keväällä 1991 San Jose Sharks varasi hänet NHL:ään kuudennella kierroksella. Pelattuaan kaksi kautta Luleå HF:ssa, Nilsson siirtyi San Jose Sharksiin kaudeksi 1993–94, mutta pääsi pelaamaan ainoastaan farmisarja IHL:n pelejä Kansas City Bladesin riveissä. Bladesissa Nilsson pelasi kaikkiaan kolme kautta, kunnes palasi Luulajaan kausiksi 1996–97 ja 1997–98. Kauden 1998–99 Nilsson pelasi SM-liigan Jokereissa. Hän pelasi helsinkiläisseurassa myös seuraavan kauden ensimmäiset 12 ottelua, mutta siirtyi sen jälkeen Sveitsin pääsarjan Kloten Flyersiin.


title: Fredrik Nilsson

text: Pelattuaan yhden kauden Saksan DEL-liigan Kölner Haiessa, Nilsson lopetti pelaajauransa kasvattajaseurassaan Västerås IK:ssa. Hän pelasi kyseisessä seurassa viimeiset kautensa; 2003–04 ja 2005–06. Tuolloin Västerås pelasi Ruotsin toiseksi korkeimmalla sarjatasolla, HockeyAllsvenskanissa.


title: Víctor Casadesús

text: Víctor Manuel Casadesús Castaño (s. 28. helmikuuta 1985 Palma, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Levantea ja on pelipaikaltaan hyökkääjä.


title: Víctor Casadesús

text: Víctor on kotikuntansa Mallorcan kasvatti. Hän teki ensiesiintymisensä edustusjoukkueessa 17. huhtikuuta 2005 kotiottelussa Valenciaa vastaan. Seuraavina kausina hän osoittautui hyödylliseksi hyökkäyspään pelaajaksi joukkueessa.


title: Víctor Casadesús

text: Kauden 2007–2008 hän aloitti Mallorcassa, mutta siirtyi sen puolivälissä loppukauden kestävällä lainasopimuksella Segunda Divisiónissa pelanneeseen Real Sociedadiin. Hän pelasi joukkueessa 18 ottelua ja teki niissä kuusi maalia. Baskiseura epäonnistui kuitenkin lopulta tavoitteessaan palata maan pääsarjaan Primera Divisióniin seuraavaksi kaudeksi.


title: Víctor Casadesús

text: Víctor palasi lainapestin jälkeen kasvattajaseuraansa, mutta elokuussa 2008 hänet lainattiin jälleen tällä kertaa Gimnàstic Tarragonaan. Hän teki kauden aikana 13 maalia, joka oli hänen oma henkilökohtainen yhden kauden maaliennätys.


title: Víctor Casadesús

text: Kaudeksi 2009–2010 hän palasi Mallorcaan, jossa hänen roolikseen muodostui lähinnä olla vaihtohyökkääjänä. Hän sai kuitenkin enemmän vastuuta Copa del Reyn otteluissa. 14. tammikuuta 2010 hän teki cup-ottelussa tärkeän osuman Rayo Vallecanoa vastaan.


title: Georgian sisällissota

text: Georgian sisällissota käytiin Georgiassa Neuvostoliiton hajoamisen jälkeen 1990-luvun alkupuolella. Siihen kuului neljä osittain samanaikaista osaa: konfliktit itsenäisyyttä tavoittelevissa Abhasiassa (1992–1993) ja Etelä-Ossetiassa (1988–1992), sotilasvallankaappaus vuoden 1991 lopussa ja siinä syrjäytetyn Zviad Gamsakhurdian nousu takaisin valtaan vuonna 1993.


title: Georgian sisällissota

text: Levottomuudet Abhasiassa ja Etelä-Ossetiassa alkoivat jo ennen Georgian itsenäistymistä. Vuonna 1989 Neuvostoliitto lähetti rauhanturvaajia Etelä-Ossetiaan hillitsemään georgialaisten ja osseettien välisiä kahakoita. Etelä-Ossetian sota (1991–1992) päättyi siihen, että Etelä-Ossetia käytännössä irtautui Georgian keskushallinnosta. Gamsakhurdian kausi Georgian johtajana kuitenkin päättyi 1993. Vuonna 1994 Georgia solmi Abhasian kanssa tulitauon, johon sisällissodan katsotaan päättyneen. Vuonna 2001 ne solmivat hyökkäämättömyyssopimuksen.


title: Mile Sterjovski

text: Mile Sterjovski (s. 27. toukokuuta 1979 Wollongong, Australia) on australialainen jalkapalloilija. 181 senttimetriä pitkän Sterjovskin pelipaikka oli useimmiten keskikentän oikealla laidalla tai hyökkäyksessä. Hän pelasi seuratasolla kotimaansa lisäksi muun muassa Ranskassa, Sveitsissä, Turkissa ja Englannissa.


title: Mile Sterjovski

text: Sterjovski aloitti ammattilaisuransa synnyinkaupunkinsa Wollongong Wolvesissa ja pelasi vähän aikaa Illawarra Lionsissa, kunnes teki läpimurtonsa Sydney Unitedin ja Parramatta Powerin riveissä. Näissä seuroissa 68 sarjaottelussa tekemillään 31 maalilla hän ansaitsi siirron Ranskan Ligue 1:n Lilleen vuonna 2000. Neljän Lille-kauden jälkeen Sterjovski siirtyi Sveitsin pääsarjan FC Baseliin kolmeksi kaudeksi. Hän voitti Sveitsin mestaruuden jo ensimmäisellä kaudellaan ja toisena kautena hän oli osa UEFA Cupin neljännesvälieriin yltänyttä Baselin joukkuetta. Kesällä 2007 Sterjovski muutti Turkkiin Hacettepen joukkueeseen.


title: Mile Sterjovski

text: Jo tammikuussa 2008 Sterjovski ilmoitti, että hän aikoo jättää Turkin perheeseensä liittyvistä henkilökohtaisista syistä. Hän kertoi myös neuvottelevansa Englannin valioliigan Derbyn kanssa. Siirto Derbyyn toteutui työlupa-asioiden selvittyä 24. tammikuuta. Sterjovski pelasi kevätkauden ajan säännöllisesti Derbyn oikeana laitalinkkinä. Seuraavalla kaudella Sterjovskille ei riittänyt roolia manageri Paul Jewellin joukkueessa. Hänen vastuunsa lisääntyi kuitenkin Nigel Cloughin tultua joukkueen valmentajaksi. Kesällä 2009 Sterjovski siirtyi siitä huolimatta takaisin kotimaahansa Perth Gloryn joukkueeseen. Siirtosummaa ei ilmoitettu julkisuuteen. Sterjovski allekirjoitti kolmivuotisen sopimuksen. Hän on Perthissä palkkakaton ulkopuolinen niin sanottu marquee-pelaaja.


title: Mile Sterjovski

text: Sterjovski pelasi ensimmäisen A-maaottelunsa Australian maajoukkueessa vuonna 2000. Hän edusti maataan MM-kisoissa vuonna 2006 pelaten kolmessa Australian neljästä ottelusta ja oli voittamassa OFC Nations Cupia vuonna 2004. Kaikkiaan hän pelasi maajoukkueessa 44 ottelua ja teki niissä kahdeksan maalia.


title: Mustanmeren talousjärjestö

text: Mustanmeren talousjärjestö eli BSEC on kahdentoistatoista Mustanmeren alueen valtion talousjärjestö, jonka ne perustivat vuonna 1992. Järjestön tavoitteena on lisätä jäsenmaiden välistä kanssakäymistä ja turvata näin rauha, hyvinvointi ja hyvät naapuruussuhteet. 11 perustajajäsenen jälkeen Serbia on liittynyt mukaan lisäten nykyisen jäsenmäärän 12 valtioon. Kaikki jäsenmaat eivät ole rannikkovaltioita, vaan muunlaiset taloudellisest suhteet kelpaavat myös jäsenyyden perusteluksi.


title: America (yhtye)

text: America on brittiläinen folk rock -yhtye, jonka Gerry Beckley, Dewey Bunnell ja Dan Peek perustivat Lontoossa vuonna 1967. Yhtye oli varsin tunnettu etenkin 1970-luvulla, jolloin se julkaisi useita suosittuja kappaleita, kuten ”Ventura Higway”, ”Tin Man”, ”Sister Golden Hair” ja ”A Horse With No Name”. Vuonna 1972 America voitti parhaan uuden artistin Grammy-palkinnon.


title: America (yhtye)

text: 16. tammikuuta 2007 yhtye julkaisi studioalbumin "Here & Now", joka oli sen ensimmäinen yli kahteenkymmeneen vuoteen.


title: Yhdistyneen kuningaskunnan parlamenttivaalit

text: Tämä on luettelo Yhdistyneen kuningaskunnan parlamenttivaaleista vuoden 1802 vaaleista alkaen.


text: Kaksipuoluejärjestelmää käyttävässä Britanniassa yksi puolue on saanut tavallisesti enemmistön parlamenttiin, mutta vuoden 2010 vaaleissa näin ei kuitenkaan käynyt, ja puolueet aloittivat hallitusneuvottelut. Edellisen kerran pääpuolue ei saanut enemmistöä vuoden 1974 vaaleissa, jolloin pidettiinkin pikaisesti uudet vaalit.


title: Englannin ja Walesin vihreä puolue

text: Englannin ja Walesin vihreä puolue (, ) on Yhdistyneessä kuningaskunnassa vaikuttava ympäristöpuolue. Se on maan vihreistä puoluejärjestöistä merkittävin ja se on muodostunut Tony Whittakerin 1973 perustaman People Party:n pohjalle monien vaiheiden kautta. Walesin puolue on osittain itsenäinen alajärjestö.


title: Englannin ja Walesin vihreä puolue

text: Englannin ja Walesin vihreä puolue kannattaa julkisia palveluita ja on euroskeptinen ja sosialistinen ja lukeutuu poliittiseen vasemmistoon. Eurooppa-politiikassa puolue kuuluu Euroopan vihreään puolueeseen.


title: Englannin ja Walesin vihreä puolue

text: Vuonna 1999 puolue osallistui ensimmäistä kertaa Euroopan parlamentin vaaliin ja sai yli miljoona ääntä sekä kaksi jäsentä Euroopan parlamenttiin: lontoolaisen Jean Lambertin sekä oxfordilaisen Caroline Lucasin. He onnistuivat säilyttämään MEP-paikkansa myös vaaleissa 2004 sekä 2009 kohenevin kannatusluvuin.


title: Englannin ja Walesin vihreä puolue

text: Yhdistyneen kuningaskunnan vaalijärjestelmän vuoksi pienillä ja keskisuurilla puolueilla on vaikeuksia saada edustajiaan valtion parlamenttiin, mutta ensimmäinen puolueen parlamentaarikko oli ylähuoneen lordi Timothy Wentworth Beaumont, Baron Beaumont of Whitley, joka siirtyi vihreisiin Liberaalipuolueesta 1999 ja kuoli 2008. Alahuoneessa ensimmäinen vihreän puolueen edustaja on puheenjohtaja, europarlamentaarikko, tohtori Caroline Lucas, joka voitti parlamenttivaaleissa 2010 yhdessä Brightonin vaalipiireistä Labourin David Lepperin parin tuhannen äänen marginaalilla. Hän tuli valituksi vaalipiiristä myös vuosien 2015 ja 2017 parlamenttivaaleissa ja kasvatti molemmissa vaaleissa ääniosuuttaan aikaisempaan verrattuna.


title: Englannin ja Walesin vihreä puolue

text: Ylähuoneessa vihreitä edustaa paronitar Jennifer Helen Jones.


title: Englannin ja Walesin vihreä puolue

text: Euroopan parlamentissa vihreitä edustavat Jean Lambert, Keith Taylor ja vuodesta 2014 Molly Scott Cato.


title: Englannin ja Walesin vihreä puolue

text: Puolueella on 178 edustajaa kunnallisissa valtuustoissa Englannin ja Walesin alueilla.


title: Orinoco (Nicaragua)

text: Orinoco on kylä Nicaraguan Karibianmeren puoleisella rannikolla, Laguna de Perlasin rannalla. Asukkaita kylässä on noin 2000. Kylään ei ole yhteyttä maanteitse. Vesitse kylään pääsee sekä Bluefieldsin kaupungista (pikaveneellä 2 tuntia) tai Rio Escondido -jokea pitkin.


title: Orinoco (Nicaragua)

text: Asukkaat ovat garifuneja. Orinoco on Nicaraguan garifunien tärkein keskus. Orinocossa puhutaan kreolienglantia. Kouluissa opetuskielinä ovat espanja ja englanti, mutta lapsille opetetaan myos garifunan kieltä.


title: Orinoco (Nicaragua)

text: Garifunien suurta perinnejuhlaa vietetään 19. marraskuuta Orinocossa. Juhla kestää useita päiviä ja paikalle saapuu pari-kolmetuhatta vierasta. Päivää on juhlittu vuodesta 1994.


title: Kubaninturi

text: Kubaninturi ("Capra caucasica") on erittäin uhanalainen vuohieläin, jota tavataan vain Kaukasuksen länsiosassa Georgiassa ja Venäjällä. Sen nimi juontuu Pohjois-Kaukasiassa sijaitsevasta Kuban-joesta sekä venäjän kielen sanasta "tur", joka merkitsee 'kaukasialaista vuohta'.


title: Kubaninturi

text: Kubaninturin levinneisyysalue on vain noin 250 kilometrin pituinen ja leveimmillään 70 kilometriä. Kubaninturit elävät vuorten rinteillä 800 ja 4 000 metrin välillä. Talvella ne keskittyvät aurinkoisille rinteille, ja osa yksilöistä pysyttelee puurajan alapuolella. Kesäksi ne levittäytyvät laajemmalle alueelle. Kaukasusvuoriston itäosassa eläviä kaukasianvuorikauriita ("Capra caucasica cylindricornis") pidetään joskus omana lajinaan "Capra cylindricornis", joskus saman lajin erillisenä populaationa. Näiden kahden populaation yksilöt muistuttavat muutoin melko paljon toisiaan, mutta niiden sarvet ovat muodoltaan erilaiset.


title: Kubaninturi

text: Kubaninturi kasvaa noin metrin korkuiseksi ja painaa noin 65 kiloa. Sen turkki on pääosin punaruskea, vatsa on vaaleampi kuin muu vartalo. Nimialalajin uroksella on jopa 18-senttinen leukaparta. Sarvissa on voimakkaita rengasmaisia kohoraitoja. Myös naaraalla on sarvet, mutta ne ovat pienemmät kuin uroksella, jonka sarvet voivat kehittyä jopa 70-senttisiksi.


title: Kubaninturi

text: Vuonna 2004 kubanintureja arvioitiin olevan jäljellä 5 000–6 000 yksilöä. Kannan vähenemiseen ovat olleet syynä salametsästys ja lisääntyvä kotieläinten laidunnus. Luonnollisia kuolemia aiheuttavat lumivyöryt ja kubanintureja saalistavat sudet ja ilvekset. Aiemmin niitä söi myös leopardi, joka on kuitenkin nykyisin alueella erittäin harvinainen. Itäisiä kaukasianvuorikauriita – joita muun muassa IUCN pitää erillisenä lajina "Capra cylindricornis" – on lisäksi noin 12 000 yksilöä, ja ne luokitellaan uhanalaisuudeltaan vain silmälläpidettäviksi.


title: GUAM

text: GUAM on neljän entisen Neuvostoliiton jäsenvaltion muodostama liitto. Sen perustivat vuonna 1997 Georgia, Ukraina, Azerbaidžan ja Moldova, joiden alkukirjaimista liiton nimi tulee. Uzbekistan kuului liittoon vuosina 1999-2005, jolloin sen nimi oli GUUAM. Liiton tavoitteena on demokratian ja taloudellisen kehityksen edistäminen.


title: Guram Šaradze

text: Guram Šaradze (, 1940–2007) oli georgialainen kielitieteilijä ja poliitikko. Hän toimi Tbilisin yliopistossa kielitieteen professorina. Vuonna 1995 hän perusti pienen nationalistisen puolueen "Ena, Mamuli, Sartsmunoeba " (Kieli, Isänmaa ja Usko), ja nousi sen edustajana parlamenttiin. Šaradze oli presidentti Zviad Gamsakhurdian läheinen liittolainen. Šaradze sai surmansa salamurhan uhrina.


title: God of Thunder

text: ”God of Thunder” on rockyhtye Kissin kappale. Se julkaistiin alun perin "Destroyer"-albumilla vuonna 1976. Se oli myös ”Flaming Youth” -singlen B-puoli.


title: God of Thunder

text: ”God of Thunder” muodostui Kissin konserttien ohjelmiston vakionumeroksi. Paul Stanley sävelsi kappaleen alun perin laulettavaksi itselleen, mutta tuottaja Bob Ezrin halusi Gene Simmonsin esittävän kappaleen Stanleyn sijaan. ”God of Thunderista” muodostui sittemmin yksi tunnetuimpia Kissin kappaleita, ja yhtyeen konserteissa Simmons sylkee kappaleen aikana usein suustaan tekoverta.


title: God of Thunder

text: Kappaleen hitaan raskassävyinen studioversio poikkeaa huomattavasti rock-henkisemmästä ja energisemmästä livetulkinnasta. Yksi tunnetuimmista livetulkinnoista on "Alive II" -albumilla vuodelta 1977.


title: Berninan rautatie

text:
Berninan rautatie () on osa sveitsiläisen Rhätische Bahn -rautatieyhtiön (RhB) rataverkkoa Graubündenin kantonissa. Rataosuuden pituus on 61 kilometriä. Rata ylittää Bernina-solan, jossa radan korkein kohta (2 253 metriä) on Ospizio Berninassa. Berninan rautatie on otettu koko pituudeltaan käyttöön 7.5.1910.
Radan toinen pää on Italian Tiranossa, toinen Sveitsin St. Moritzissa. Radan varrella on kaksi kaupunkia (Pontresina ja Poschiavo) sekä useita laskettelukeskuksia (Diavolezza, Muottas Muragl, Piz Lagalb) ja muita matkailukohteita (Ospizio Bernina, Alp Grüm).


title: Berninan rautatie

text: Rautatie on kapearaiteinen (1000 mm), kuten koko RhB:n verkko. Sähköteknisesti Berninan rautatie muodostaa oman alueensa (tasavirta 1000 V).


title: Berninan rautatie

text: Berninan rautatietä kulkee "Bernina Express" -juna, jonka pääteasemat ovat Chur ja Tirano. Berninan rautatie on osa Unescon maailmanperintökohdetta, joka koostuu Berninan ja Albulan rautateistä. .


title: Berninan rautatie

text: Radalla on henkilö- ja tavaraliikennettä.


title: Seija Kareinen

text: Seija Kareinen (s. noin 1963) on Uudenmaan veroviraston asianvalvoja ja hoitaa verohallinnon edustajana talousrikosjuttuja. Hän on Järvenpään kaupunginvaltuustossa valtuutettuna vihreiden ryhmässä. Hän aloitti oikeustieteen opinnot 1990-luvun alussa.


title: Seija Kareinen

text: Kareinen oli 1980-luvun alussa näyttelijänä Kellariteatterissa, kun häntä pyydettiin rooliin Velipuolikuussa. Hänellä on ollut pienet roolit kahdessa elokuvassa, "Iskelmäprinssi" (1991, tyttö pesukonemainoksessa) ja "Aidankaatajat eli heidän jälkeensä vedenpaisumus" (1982, apuhoitaja).


title: Nuoruusmuistoja

text: Nuoruusmuistoja on Erkki Junkkarisen albumi vuodelta 1976. Kappaleet on sovittanut Pauli Granfelt, jonka orkesteri soittaa levyllä. Levyn nimikkokappaleena on Lasse Pihlajamaan säveltämä valssi, jonka tämä levytti harmonikalla jo vuosia aiemmin, vuonna 1961. Junkkarisen levytys on kappaleen ensimmäinen laulettu versio. Erkki Junkkarinen sai tästä albumista yhden kultalevyistään. Kappaleista ”Nuoruusmuistoja” ja ”Keinussa kesällä kerran” sekä ”Mitäs menneistä” ja ”Me venhossa keinumme kahden” on julkaistu myös singlelevyillä.


title: Romantiikkaa ruusutarhassa (albumi)

text: Romantiikkaa ruusutarhassa on Erkki Junkkarisen albumi vuodelta 1977. Tämä albumi toi Junkkariselle yhden hänen monista kultalevyistään.


title: Albula

text: Albula tarkoittaa ainakin seuraavia:


title: Jacques-Roger Booh-Booh

text: Jacques-Roger Booh-Booh (s. 1938) on kamerunilainen poliitikko. Hän toimi maansa ulkoministerinä 1988-1992. Marraskuusta 1993 kesäkuuhun 1994 Booh-Booh oli YK:n Ruandan operaation eli UNAMIRin johtajana ja YK:n pääsihteerin erityislähettiläänä. Häntä on syytetty puolueellisuudesta ja hutu-johtjien suosimisesta.


title: Jacques-Roger Booh-Booh

text: Ruandan kansanmurhan jälkeisessä oikeudenkäynnissä Booh Booh toimi todistajana, joka puolusti Théoneste Bagosoraa, joka tuomittiin elinkautiseen kansanmurhan pääsuunnittelijana.


title: Jacques-Roger Booh-Booh

text: Ennen ulkoministeriyttään Booh-Booh oli suurlähettiläänä useissa maissa.


title: Cyprien Ntaryamira

text: Cyprien Ntaryamira (6. maaliskuuta 1955 – 6. huhtikuuta 1994) oli burundilainen poliitikko. Hän ehti olla maansa presidenttinä kahden kuukauden ajan, kun hän sai surmansa Ruandan presidentti Juvénal Habyarimanan lentokoneen maahansyöksyssä, joka laukaisi Ruandan kansanmurhan.


title: Cyprien Ntaryamira

text: Ntaryamira oli etninen hutu, ja lähti monien muiden tavoin nuorena maanpakoon. Hän opiskeli maataloustiedettä ruandalaisessa yliopistossa. Ntaryamira palasi kotimaahansa 1983, ja oli lyhyen aikaa poliittisena vankina vuonna 1985 Jean-Baptiste Bagazan hallituskaudella.


title: Maverik Center

text: Maverik Center on monitoimihalli West Valley Cityssä, Utahissa. Halli avattiin 21. syyskuuta 1997. Hallissa pelattiin myös jääkiekkoa talviolympialaisissa 2002.


title: Albulan alue

text: Albulan alue () on yksi Sveitsin 146:sta ja Graubündenin kantonin 11:stä hallinnollisesta alueesta. Se sijaitsee Albulajoen laaksossa.


title: Albulan alue

text: Alue koostuu kuudesta kunnasta (1.1.2018 alkaen): Albula/Alvra, Bergün Filisur, Lantsch/Lenz, Schmitten, Surses ja Vaz/Obervaz. Alueen pinta-ala on 684 neliökilometriä ja asukasluku 8 147 (31.12.2016).


title: Albulan alue

text: Alueen keskuspaikka on Tiefencastel.


title: Hietikkotierasammal

text: Hietikkotierasammal ("Racomitrium canescens") on tierasammalten sukuun ja kivisammalten heimoon kuuluva elinvoimainen sammal.


title: Hietikkotierasammal

text: Hietikkotierasammal on keskikokoinen (2-8 cm) harmahtava sammal. Sen lehdissä on pitkä karvakärki.


title: Hietikkotierasammal

text: Hietikkotierasammal esiintyy pohjoisella pallonpuoliskolla. Suomessa se kasvaa yleisenä koko maassa.


title: Hietikkotierasammal

text: Hietikkotierasammal kasvaa kuivalla ja valoisalla hiekalla, ei kalliolla kuten kivitierasammal.


title: Théodore Sindikubwabo

text: Théodor Sindikubwabo (1928 – noin 1998) oli Ruandan väliaikainen presidentti Ruandan kansanmurhan aikana huhtikuusta heinäkuuhun vuonna 1994.


title: Théodore Sindikubwabo

text: Théodor Sindikubwabo opiskeli lääketiedettä, ja toimi terveysministerinä Grégoire Kayibandan hallituskaudella. Hän nousi valtaan edeltäjänsä Juvénal Habyarimanan saatua surmansa, kun maahan valittiin väliaikainen hallitus, jossa jäseninä oli ainoastaan äärihutupuolueiden edustajia.


title: Théodore Sindikubwabo

text: Kun Ruandan isänmaallinen rintama voitti sisällissodan, Sindikubwabo pakeni ulkomaille, ilmeisesti Zaireen, missä hänen arvellaan kuolleen 1990-luvun lopulla. Sindikubwaboa ei koskaan saatu kansanmurhaa koskeviin oikeudenkäynteihin.


title: Kivitierasammal

text: Kivitierasammal ("Racomitrium microcarpon") on tierasammalten sukuun ja kivisammalten heimoon kuuluva elinvoimainen sammal.


title: Kivitierasammal

text: Kivitierasammal on pienehkö (2-6 cm) ruskehtavanvihreä sammal. Se on kuitenkin selvästi isompi kuin kalliokarstasammal. Sen lehdissä on vankka keskisuoni ja terävä kärki. Sillä on melko usein itiöpesäkkeitä, jotka ovat väriltään keltaisia ja pystyjä.


title: Kivitierasammal

text: Kivitierasammal esiintyy pohjoisella pallonpuoliskolla. Suomessa se kasvaa yleisenä koko maassa.


title: Kivitierasammal

text: Kivitierasammal kasvaa kuivilla ja valoisilla silikaattikallioilla. Samanlaisilla paikoilla kasvaa myös kalliotierasammal, silotierasammal, kiviharmosammal ja kivikynsisammal.


title: Kekäleharjatangara

text: Kekäleharjatangara ("Tachyphonus coronatus") on Etelä-Amerikassa tavattava tangaroihin kuuluva varpuslintu.


title: Kekäleharjatangara

text: Kooltaan kekäleharjatangara on noin 18 cm. Koiras on väritykseltään kauttaaltaan kiiltävän sinimusta lukuun ottamatta päälaen punaista aluetta. Se on kuitenkin näkyvissä ainoastaan silloin, kun koiras on kiihtynyt. Siipien alapuolella on valkoisia raitoja. Naaraskekäleharjatangara on selästään ruosteenruskea ja päästään harmaampi. Vatsa on okrankeltainen.


title: Kekäleharjatangara

text: Kekäleharjatangaraa tavataan Brasilian eteläosista ja Paraguaysta sekä Argentiinasta. Linnun elinympäristöä ovat metsien reunamaiden pensaikot sekä metsät. Lajin elinympäristöt sijaitsevat yleensä alle 1 200 metrin korkeudella merenpinnasta.


title: Kekäleharjatangara

text: Kekäleharjatangarat etsivät ravintoaan yleensä pareittain ja liittyvät usein sekaparviin.


title: Kalliotierasammal

text: Kalliotierasammal ("Racomitrium lanuginosum") on tierasammalten sukuun ja kivisammalten heimoon kuuluva elinvoimainen sammal.


title: Kalliotierasammal

text: Kalliotierasammal on kookas (5-20 cm) harmahtava sammal. Sen lehdissä on vankka keskisuoni ja pitkä karvakärki.


title: Kalliotierasammal

text: Kalliotierasammal esiintyy ympäri maailmaa ja se suosii mereisiä alueita. Suomessa se kasvaa koko maassa, yleismpänä rannikolla ja tuntureilla.


title: Kalliotierasammal

text: Kalliotierasammal kasvaa karuilla kallioilla. Samanlaisilla paikoilla kasvaa myös esim. silotierasammal, kiviharmosammal ja kivikynsisammal.


title: Troels Bech

text: Troels Bech (s. 29. heinäkuuta 1966) on tanskalainen jalkapallovalmentaja ja entinen keskikenttäpelaaja. Kesästä 2015 lähtien hän on toiminut Brøndby IF:n urheilutoimenjohtajana.


title: Troels Bech

text: Bech aloitti pelaajauransa Tanskan 2. divisioonassa pelanneessa Svendborg fB:ssa. Hän siirtyi 1987 Saksaan Bayernligassa pelanneeseen SpVgg Greuther Fürthiin, jossa pelasi vain seitsemän ottelua kunnes palasi takaisin Svendborgiin.


title: Troels Bech

text: Vuonna 1988 Bech seurasi Svendborgista tuttua valmentaja Viggo Jenseniä Silkeborg IF:ään. Bech nousi nopeasti seuran avainpelaajien joukkoon ja pelasi monipuolisesti sekä keskikentällä että puolustuksessa. Hän voitti seuran paidassa Tanskan mestaruuden 1994. Samana vuonna hän joutui myös lopettamaan uransa akillesjännevammojen vuoksi vain 27-vuotiaana.Yllättäen päättyneen pelaajauransa jälkeen Bech siirtyi kentän laidalle ja aloitti 1994 Viggo Jensenin aisaparina Viborg FF:ssä. Kaksikko nosti seuran Tanskan superliigaan kevällä 1995. Vuonna 1996 Bech debytoi päävalmentajana naisten liigassa pelanneessa Hjortshøj-Egå IF:ssä, jonka kanssa hän voitti Tanskan mestaruuden. Tämän jälkeen hän toimi AC Horsensin ja Ikast FS:n päävalmentajana. Vuonna 1999 Ikast FS yhdistyi Herning Fremadin kanssa FC Midtjyllandiksi ja Bech menetti paikkansa seuran päävalmentajana.


title: Troels Bech

text: Vuonna 2000 Bechin valmennusura jatkui Odense BK:n peräsimessä. Hän johdatti seuran Tanskan cupin mestariksi 2002 ja saavutti liigassakin kohtuulliset sijoitukset keskikastissa. Kauden jälkeen hän siirtyi FC Midtjyllandin päävalmentajaksi ja luotsasi seuran Tanskan cupin finaaliin keväällä 2003. Seuraava kausi alkoi kuitenkin kehnosti ja Bech sai potkut joulukuussa 2003. Hänen ei kuitenkaan tarvinnut olla työttömänä kauan, sillä jo tammikuussa 2004 Odense BK palkkasi hänet takaisin päävalmentajakseen. Hän johdatti seuran kauden päätteeksi liigassa neljänneksi ja cupissakin välieriin. Hän jatkoi päävalmentajana myös kauden 2004/05 luotsaten Odensen kuudenneksi. Tammikuussa 2006 Bech siirtyi Odensesta Esbjerg fB:n päävalmentajaksi. Bechin johdolla Esbjerg pelasi Tanskan cupin loppuottelussa 2006 ja 2008.


title: Troels Bech

text: Tammikuussa 2009 Bech siirtyi Esbjergistä Silkeborg IF:n päävalmentajaksi. Puolikkaalla kaudellaan Bech nosti Silkeborgin Tanskan 1. divisioonan kakkoseksi ja seura nousi liigaan kaudelle 2009/10. Bechin johdolla Silkeborg onnistui vakiinnuttamaan asemansa liigaseuransa sijoittuen ensimmäisen kauden jälkeen kahdeksannkesi ja 2010/11 jo viidenneksi. Bechin viimeiseksi kaudeksi Silkeborgissa jäi 2011/12, jolloin joukkue oli jälleen kahdeksas. Kauden jälkeen hän jätti seuran ja palasi kolmannen kerran Odense BK:n päävalmentajaksi. Bechin johdolla OB jatkoi taaperrustaan Tanskan liigan keskikastissa sijoittuen parhaimmillaan kahdeksanneksi. Kauden 2014/15 alussa OB juuttui heikkojen esitystensä myötä liigan hännille ja seurajohto erotti Bechin syyskuun lopussa.


title: Troels Bech

text: Kesäkuussa 2015 Bech aloitti Brøndby IF:n urheilutoimenjohtajana.


title: Silotierasammal

text: Silotierasammal ("Racomitrium heterostichum") on tierasammalten sukuun ja kivisammalten heimoon kuuluva elinvoimainen sammal.


title: Silotierasammal

text: Silotierasammal on pienehkö (3-6 cm) harmaanvihreä tai jopa melkein musta sammal. Sen lehdissä on kärkeen asti taakäänteinen laita ja pitkä karvakärki.


title: Silotierasammal

text: Silotierasammal kasvaa Etelä- ja Keski-Suomessa Pohjois-Karjalaan ja Keski-Pohjanmaalle asti.


title: Silotierasammal

text: Silotierasammal kasvaa kuivilla ja valoisilla silikaattikallioilla. Samanlaisilla paikoilla kasvaa myös kalliotierasammal, kiviharmosammal ja kivikynsisammal.


title: Chris Kreider

text: Christopher James Kreider (s. 30. huhtikuuta 1991 Boxford, Massachusetts, Yhdysvallat) on yhdysvaltalainen jääkiekkoilija, joka edustaa NHL-joukkue New York Rangersia, joka varasi hänet ensimmäisellä kierroksella 19. pelaajana kesällä . Isokokoinen Kreider pelaa lähtökohtaisesti laitahyökkääjänä, mutta osaa pelata myös keskellä. Häntä on luonnehdittu tulevaisuuden voimahyökkääjäksi. Kreiderin vahvuuksiin kuuluu nopeus ja hyökkäyspään pelaaminen. Hänen heikkouksiin kuuluu epätasaisuus. Kreider ei myöskään käytä kokoaan kovin paljon hyväksi.


title: Chris Kreider

text: Kreider opiskeli Phillips Academyssä, kun QMJHL-joukkue Saint John Sea Dogs varasi hänet 176. pelaajana vuonna 2008. Kreider ei kuitenkaan siirtynyt CHL:ään, vaan hän kävi vuodet 2009–2012 Boston Collegea. Ennen tätä Kreiderin varasi myös New York Rangers ensimmäisellä kierroksella 19. pelaajana .


title: Chris Kreider

text: Kreider voitti Boston Collegessa ensimmäisen yliopistokautensa 2009–2010 päätteeksi Hockey Eastin mestaruuden ja valittiin sarjan tulokkaiden tähdistöön. Hän voitti myös koko NCAA:n mestaruuden. Kreider voitti Hockey Eastin mestaruuden myös vuonna 2011. Kaudella 2011–2012 hän voitti Boston Collegen sisäisen piste- ja maalipörssin tehoilla 23+22=45. Kreider sijoittui Hockey Eastin maalipörssissä toiseksi edellään vain Mainen yliopiston Joe Diamond. Pistepörssissä hän sijoittui viidenneksi. Kreider voitti kolmannen kerran peräkkäin Hockey Eastin mestaruuden. Hän voitti Boston Collegessa myös runkosarjan ja koko NCAA:n mestaruuden. Kreider valittiin kauden päätteeksi Hockey Eastin toiseen tähdistökentälliseen.


title: Chris Kreider

text: Huhtikuussa 2012 Kreider teki kolmivuotisen tulokassopimuksen New York Rangersin kanssa. Hän siirtyi joukkueen vahvuuteen jo kevään 2012 pudotuspeleissä, kun Kreiderin yliopistokausi oli päättynyt. Hän teki NHL-debyyttinsä 16. huhtikuuta 2012 kolmannessa neljännesvälieräottelussa vieraissa Ottawa Senatorsia vastaan. Kreiderin NHL-uran avausmaali syntyi 23. huhtikuuta 2012 kuudennessa neljännesvälieräottelussa, joka ratkaisi Rangersille 3–2-vierasvoiton Senatorsista. Hänen toinen maalinsa syntyi 28. huhtikuuta 2012 ensimmäisessä puolivälieräottelussa vieraissa Washington Capitalsia vastaan. Kreiderin osuma jäi Rangersin 3–1-voittoon päättyneen ottelun voittomaaliksi. Hänestä tuli samalla NHL:n kaikkien aikojen ensimmäinen pelaaja, jonka kaksi ensimmäistä playoff-maalia ovat voittomaaleja. Yhteensä Kreider teki 18 playoff-ottelussa tehot 5+2=7. Hänestä tuli NHL:n kaikkien aikojen eniten playoff-maaleja tehnyt pelaaja, joka ei ole debytoinut runkosarjassa. Ennätyksen edellinen haltija oli ennen kautta 1953–1954 neljä playoff-maalia tehnyt Eddie Mazur. Kreider pääsi pudotuspelien edetessä aina ykkösketjuun saakka Brad Richardsin ja Marián Gáboríkin viereen.


title: Chris Kreider

text: Kreider on edustanut Yhdysvaltoja kolmesti MM-kilpailuissa ja saavuttanut MM-pronssia 2018.